text:
Primma Goæra Mondiâ
Primma guæra mondiâ, conflito de dimenscioin intercontinentæ, combattúo da-o 1914 a-o 1918. Innescâ da-e prescioin naçionalisteghe e da-e tendençe imperialisteghe cortivæ da-e potençe eüropee a partî da-a segonda meitæ do 19° sec., a l'ingugette 28 paixi e a vidde contrapposte e forçe de l'Inteiza (França, Gran Bretagna, Ruscia, Italia e so alliæ) e i Impei Centræ (Aostria-Ungaja, Germania e so alliæ). A l'assonse una dimenscion mondiâ da-o punto de vista di tiatri di scontri ascì: se combattè, oltre che in Œüropa, inte l'Impeo ottoman, inte colonnie tedesche in Axia e in sce tutti i moæ. E battagge decixive se desgugettan in Œüropa, in sce 5 fronti: quello ocidentâ, tra França e Germania, longo a Marna e a Somme; l’orientâ, ò russo, esteizo e privo de barree naturæ; o meridionâ, ò serbo; l’aostro-italian, in sce-e Alpi orientæ e inta Carnia; o grego, a N de Salonicco.
Indiçe
- 1 O scciœuppo da guæra
- 2 I eventi bellichi into 1914-15
- 3 I sviluppi into 1916
- 4 I sviluppi into 1917
- 5 I sviluppi bellichi into 1918
- 6 E conseguençe da guæra
O scciœuppo da guæra[Càngia | modifica wikitesto]
Inti primmi anni do 20° sec. andon deliniandose doi blocchi contrapposti: França e Gran Bretagna, da una parte, assádòn a so alliança inte l'Inteiza cordiâ (1904) e porton into so campo, progrescivamente, Ruscia, Giappon e Italia; da l'âtra, i ‘impei centræ’, Aostria-Ungaja e Germania, ligon a liatre l’Impeo ottoman. Inti mæximi anni e crixi internaçionæ se feççan ricorente, in particolâ a prœuvo a l'annescion da Bosnia-Erzegovina da parte de l'Aostria-Ungaja (1908), ch'a l'alimentò i scontri inti Balchen, prinçipâ fogoâ de tenscioin insemme co-a competiçion franco-tedesca, açeiza da-a sconfita françeize de Sedan do 1870. A question de Alsaçia e Loræna, a rivalitæ navâ anglo-tedesca, l’indebolimento de l'Impeo ottoman doppo e guære balcaniche e o problema di streiti, i irredentismi balcaneghi, a crixi de l'Impeo aostro-ungægo e i aspiaçioin italiañe ean tutti fatoî che menaççavan a paxe eüropea. A caosa descadenante da guæra a fu l’assascinio, a Sarajevo, pe man de un’organizzaçion patriottica e naçionalista serba, de l'arçiducca Francesco Ferdinando d’Asburgo, erede a-o trono aostro-ungarico (28 zugno 1914).
Doppo l’attentao, l’Aostria-Ungaja, ótegnua man libbera da-a Germania, a lançò un ultimatum (23 luggio 1914) a-a Serbia, ritegnindola coresponsabile. Mentre e cançelaje eüropee, specce o ministro di esteri britannego E. Grey, s'impegnavan pe trovâ una soluçion paxiffega, o 28 luggio l’Aostria a deciarò guæra a-a Serbia. A cadeña de alliançe a feççe preçipitâ a scituaçion: a Ruscia a rispose con una mobilitaçion generâ. a Germania a deciarò guæra a-a Ruscia (1° agosto), da pœu a-a França (3 agosto), quindi a violò a neütralitæ de Luscemburgo e Belgio (1-4 agosto); quest'atto de força o decise l’ingresso in guæra da Gran Bretagna contra a Germania. Poche settemañe doppo (23 agosto) o Giappon ascì o l'intrò into conflito, in quante alliao da Gran Bretagna; França, Gran Bretagna e Ruscia sançionon co-o Patto de Londra (4 settembre 1914) una vea e propria alliança. A Turchia, timorosa da Ruscia e ligâ a-a Germania, a decretò a ciósúa di streiti (29 settembre) a-a navegaçion commerciâ e a s'unì (12 novembre) a-i Impei centræ. o Portogallo o se schierò a-o scianco de l'Inteiza. Segge in França segge in Germania a soluçion militâ a fu appoggiâ ascì da-i partii socialisti, iniçialmente in sce de poxiçioin neütraliste. Alliâ di Impei centræ, l’Italia o l'arestò neütrâ; a mancâ consurtaçion da parte di alliæ e o carattere offenscivo da guæra ne giustificavan giuridicamente a poxiçion.
I eventi bellichi into 1914-15[Càngia | modifica wikitesto]
Fronte occidentâ[Càngia | modifica wikitesto]
O conflito o l'ebbe iniçio con l’offensciva tedesca contra a França attraverso o Luscemburgo e o Belgio, segondo o cian elaborao into 1905 da A. von Schlieffen, accugeito da-o cappo de stato maggiô H.J. von Moltke. A Germania, impegnâ in sce doi fronti, a l'amiava a conseguî una rappida vittoia in sce-o fronte occidentâ, pontando in sce Pariggi. I ofenscive in Loeña e verso i Ardenne (18 agosto) e quella in direçion de Sarrebourg e de Morhange (14-19 agosto) lanciæ da-o generâ françeize C.-J.-J. Joffre fallin. Inta battaggia de frontee (22-25 agosto), longo o confin franco-belga, a V armâ françeize e o corpo de spediçion britannego fun battui e costreiti a retiâse. A capitâ françeize a fu sarvâ da-o contrattacco de Joffre (battaggia da Marna 5-10 settembre), ch'o costrinse i Tedeschi a ripiegâ a N do sciumme Aisne. Doppo a battaggia de l'Aisne (13-17 settembre), ch'a l'arrestò a spinta franco-ingleize, e forçe contrapposte dettan iniçio a una serie de manœuvre in direçion do streito de Calais, pe guaagnâ o controllo di porti in sce-a Manega. A coscì díta ‘corsa a-o mâ’ a s'arrestò inte Fiandre: respinti scin a alloa da-i Tedeschi i tentativi de agjamento franco-ingreixi, inte battagge de l'Yser (18 ottobre-10 novembre) e de Ypres (23 ottobre-15 novembre), i alliæ ariescin a evitâ o sfondamento nemigo e a stabilizzâ o fronte. O banço de perdie o fu a l'incirca de 200.000 ommi in ciaschedun scheamento. O fronte occidentâ o se fissò in sce una linia trincerâ ch'a taggiò o continente da-a costa belga scin a-a neütrâ Sviççea; a-a guæra de movimento di primmi meixi saieivan seguii circa 3 anni de guæra de logoramento conduta da-e trincee e pontezâ da sciortie offenscive che se concludeivan inte de carnefixiñe de inusoæ proporçioin, sença scignificativi avançamenti militæ.
Fronte orientâ[Càngia | modifica wikitesto]
A Est, e forçe russe avançæ inta Pruscia orientâ doppo a vittoia de Gumbinnen (19-20 agosto) subin a catastrofe de Tannenberg (26-30 agosto) e a battaggia di Laghi Masui (9-14 settembre) determinò a so retiâ da-a Pruscia. Doppo a primma offensciva russa de Galiçia (18 agosto-11 settembre; i cosacchi a cavallo se spinzettan in Ungaja), a gravitæ da desfæta Aostriaca a l'indusse i Tedeschi a intervegnî da-a rente a-i Aostriachi, ma fun costreiti a-o ricegamento (20 ottobre), mentre i Rusci sferravan a segonda offensciva in Galiçia, fra Leopoli e Przemyśl (18 ottobre-2 novembre). Co-a segonda offensciva de Polonia, curminâ inta battaggia de Łódź (17-26 novembre), i Tedeschi impedin l’invaxon do proprio territoio, bloccando into contempo l’offensciva de l'avversaio contra i Aostriachi. O 23 zenâ 1915 i Aostriachi, appoggiæ da-e forçe tedesche, açercion e destrussan a X armâ russa a Aogustów (17 frevâ). Cheita Przemyśl, a terça grande offensciva russa contra i Aostriachi (22 março-10 arvî 1915), curminâ inta battaggia de Pasqua, a costrinse l’armâ de E. von Böhm Ermolli a ricegâ derê o crinâ di Carpaççi, dove se stabilizzò temporaniamente o fronte.
Terço fronte[Càngia | modifica wikitesto]
O 9 dexembre 1914 o governo italian, in base a l'art. 7 do Trattao da Triplixe, o domandò a l'Aostria di compensci territoriæ pe a so avançâ inti Balchen, che fun refiæ. Da-o settembre a l'aveiva intanto inandiao de trattative co-e potençe de l'Inteiza, precisando e so receste territoriæ (i territoî compreixi entro l’ærco arpin, scin a-o Quarnâ, e un çerto regimme de aotonomia pe i Italien de Dalmaçia), che o ministro di Esteri S. Sonnino o portò da pœu avanti con maggioî preteize insce l’Adriatego, pe garantî a l'Italia a segueça marittima, scin a-a concruxon do Patto segretto de Londra do 26 arvî 1915, co-o quæ l’Italia a s'impegnò a arvî i ostilitæ contra l’Aostria entro 30 giorni da-a firma do protocollo. Denonçiâ o 3 mazzo a Triplixe, a guæra a l'Aostria a fu diciarâ o 24. L’Aostria a l'aveiva predisposto un robusto schiamento difenscivo in sce-e poxiçioin de confin longo l’Isonço e i ertue do Carso e i mezi offenscivi de l'esercito italian ean scarsci, raxon pe-a quæ a guæra a l'assonse da subbito un carattere de logoramento: 4 offenscive insce l’Isonço (23 zugno-7 luggio; 18 luggio-3 agosto; 21 ottobre-4 novembre; 10 novembre-5 dexembre), guidæ da-o generâ L. Cadorna, no stocon a difeisa nemiga, ma l’Aostria a fu obbligâ a inviâ in sce-o nœuvo fronte de forçe sempre ciu numiose.
L’offensciva aostro-tedesca[Càngia | modifica wikitesto]
Doppo o sfondamento tedesco in sce-o fronte (battaggia de Gorlice-Tarnów, 1-3 mazzo 1915) e a succesciva riconquista de Przemyśl e Liopoli, o 25 agosto caze' Brest-Litovsk ascì, mascima forteçça do versante occidentâ de l'Impeo russo. O cappo de stato maggiô E. von Falkenhayn o l'ordinò (25 settembre) a di gruppi de l'esercito tedesco de passâ in sce-a difensciva a caosa da prescion produta da l'offensciva françeize inta Champagne e da necescitæ de forçe disponibile inti Balchen. A Germania a l'aveiva conseguio un grande successo: i Rusci aveivan perso circa a meitæ di effettivi, con relativi armamenti, e aveivan dovúo abbandonâ circa 500.000 km2 de territoio; tuttavia, no ean stæti induti a-a paxe separâ, comme sperava i generæ P.L. von Hindenburg e F. Conrad. L’intraa da Burgaja in guæra a scianco di Impei centræ (14 ottobre 1915) a segnò o crollo da Serbia (battaggia de Kosovo, 24-29 novembre), attaccâ da ogni parte. Fallie in primaveia ascì e açioin franco-ingreixi inti Dardanelli e a Galippoli, progettæ da W. Churchill in primmo lœugo pe arvî una via de comunicaçion diretta co-a Ruscia, o 1915 o se serò co-o rafforçamento de poxiçioin di Impei centræ a oriente.
I sviluppi into 1916[Càngia | modifica wikitesto]
Fronte occidentâ[Càngia | modifica wikitesto]
Mentre i Anglo-Françeixi ean costreiti a aspetâ a stæ pe lanciâ un’offensciva in sce-a Somme (pe difetto de materiæ bellichi e no essendo in grao i alliæ Rusci e Italien de prestâghe agiutto primma), Falkenhayn o pigiò l’iniçiativa de una grande battaggia de logoramento in sce-o fronte de Verdun, tegnúo da-i Françeixi, inta persuaxon che a França, demoralizzâ, a l'aviæ domandao a paxe. A battaggia de Verdun, desgugeitase fra o 21 frevâ e o 24 zugno 1916, a resurtò una gran vitoia difensciva françeize e scimbolo de l'invinçibilitæ de l'Inteiza, sciben che a Germania a l'inflisse a l'esercito nemigo ben ciu perdie de quant'a ne subì, reduxendo insemme a parteçipaçion di Françeixi a-a battaggia da Somme. O deximpegno de Verdun o vègne da l'offensciva descadenâ da-i Anglo-Françeixi o 1° luggio, inta quæ i mezi missi in dœuvia se rivelon i maggioî scin a alloa impegnæ e apparse un’arma nœuva, o caro armao. A battaggia da Somme (1° luggio-23 novembre 1916) a comportò de perdie imponente de ommi e mezi, mentre inte nisciun ponto s'avançò ciu de 5 km, in sce un fronte de 8-9 km.
Fronte italian[Càngia | modifica wikitesto]
O maresciallo aostriaco F. Conrad o l'inandiò in arvî una grande offensciva in sce-o Trentin contra i Italien, co-a finalitæ de sfondâ o fronte de l'Isonço. L’offensciva a fu bloccâ da-a difficortæ de l'artigiaja pesante a seguî, in terren diffiçile, o progresso de l'infantaja; o 14 zugno començò a controffensciva italiaña, concluzase o 25 co-o ricegamento generâ di Aostriachi. Superâ a menaçça in sce-o Trentin, Cadorna o mesciò ommi e mezi (27 luggio-4 agosto) da-o Trentin insce l’Isonço e o l'attaccò de sorpreiza i Aostriachi, e forçe di quæ ean relativamente scarse ascì pe i prelevamenti fæti a favô do fronte orientâ. L’attacco do 6-17 agosto (sesta battaggia de l'Isonço) o portò a-a conquista de Goriçia, sença perde però o so carattere de battaggia de logoramento. Vegnua meno a rottua do fronte a E de Goriçia, a settima (14-16 settembre), l’ottava (9-12 ottobre) e a nona (31 ottobre-4 novembre 1916) battaggia de l'Isonço rientron int'o schema di impegni de logoramento.
Fronte orientâ[Càngia | modifica wikitesto]
A E, tra o 4 zugno e o 27 agosto in sce un fronte de 350 km fu sferrao in Volinia l’offensciva de A.A. Brusilov, a quarta e urtima grande offensciva russa, concepia in origine in fonçion de inleggeimento do fronte italian. I risurtæ, squæxi nulli contra o settô tedesco, fun grandioxi contra i Aostriachi, a danno di quæ i Rusci conseguin di noteivi vantaggi territoriæ e sorvetutto militæ. Intanto avvegniva di importanti mutamenti inte l'âto comando de potençe centræ: Falkenhayn o fu sostituio o 27 agosto da P.L. von Hindenburg e E. Ludendorff, esponenti da conceçion strategica de l'anintamento.
Intrao a Romania in guæra contra i Impei centræ o 27 agosto 1916, o comando russo o se preparò a un attacco d’impeto co-o concorso de truppe romeñe contra l’Ungaja e a Galiçia co-a spiança d'inflizze a-e potençe centræ una sconfita decixiva. Conformemente a-a strategia do comando russo, i Romen porton o mascimo sforço offenscivo inta Transcilvania. Ma Hindenburg o l'aveiva formao do potenti gruppi de armæ: un a N, inta Transcilvania, sotta o comando de Falkenhayn, e un a S, in sce-o Danubbio, a-i ordini de A. von Mackensen. menaççao de invaxon in sce-a so frontea meridionâ, o stato Maggiô romen o l'arrestò l’offensciva inta Transcilvania e o transferì parte de so truppe verso o fronte meridionâ. Falkenhayn o 29 settembre o passò a l'offensciva e inte 18 giorni, doppo træ battagge, a Transcilvania a l'ea liberâ. Nonostante o repiggio de l'offensciva de A.A. Brusilov (1-15 ottobre), di opiaçioin françeixi pe a riconquista do territoio perdúo in gio a Verdun, e di açioin italiañe con l’ottava e a nona battaggia de l'Isonço, o stato maggiô tedesco o començò una vasta opiaçion che, doppo a battaggia de l'Argeş (1-3 dexembre) e o riconzonzimento de doe gren armæ, a se concluse con l’occupaçion de Bucarest (6 dexembre).
Fronti minoî[Càngia | modifica wikitesto]
Into Caocaso, in Iran e in Mesopotamia, Rusci e Britanneghi agivan in direçion de Baghdad. I eserciti do zar avançon, a prœuvo a ciu succesci, scin a-i laghi de Van e Urmia (Iran), mentre i Britanneghi, arriæ scin a Kut al-Amarah, in sce-a sponda scinistra do sciumme Tigri, ghe fun açerciæ e battui o 26 arvî 1916. I Turchi into 1915-16 incontron trei insuccesci into tentativo d’insediâse in sce-o Canâ de Suez; doppo l’urtimo scacco (agosto 1916), i Britanneghi passon a-a controffensciva, zonzendo a-e sœugge da Palestiña.
A guæra in sce-i moæ[Càngia | modifica wikitesto]
In conseguença de l'accordio franco-britannego do novembre 1913, a flotta britannega a l'ebbe a difeisa de tutti i oceani, in particolâ do Mâ do Nord, do Passo de Calais e do baçî orientâ do Mediterrannio; a-a flotta françeize fu affidao a difeisa da Manega occidentâ e do baçî occidentâ do Mediterranio. o 29 luggio 1914, a flotta da battaggia britannega a l'aveiva razonto Scapa Flow (Orcadi), base adatta pe intervegnî tempestivamente contra a flotta tedesca.
Into 1914 ebban lœugo o 1° novembre a battaggia de Coronel (Cile), inta quæ l’armiagio tedesco M. von Speer o l'inflisse a-i Britanneghi una dua sconfita, e l’8 dexembre 1914 quella de Falkland, inta quæ l’armiagio F.C.D. Sturdee o l'anintò e unitæ tedesche.
Inta guæra in sce-o mâ i Tedeschi s'avarsan de una nœuva arma, quella do sottomarin (Unterseeboote, da-o quæ U-Boot ), ch'a feççe a primma comparsa o 22 settembre 1914, a l'âteçça de Hook of Holland, dove trei incroxatoî coraçæ britanneghi fun affondæ inte pochi menuti. A guæra sottomariña a se rivelò ciu frutoza de quella de corsa, ma doppo l’affondamento do piroscafo statunitense Lusitania (7 mazzo 1915), pe evitâ de complicaçioin co-i USA a Germania a-a sospeize in sce-e coste occidentæ de izoe britanneghe e inta Manega, mantegnindoa solo che into Mediterranio. Into março 1916 E. von Capelle, succedúo a-a ghia da Hochseeflotte a A. von Tirpitz, teorego da guæra sottomariña inlimitâ, o decize de impegnâ e unitæ de superfiçie inte una conduta de guæra offensciva contra a flotta britannega: o 31 mazzo 1916 ghe fu a battaggia do Jütland, a sola gran battaggia navâ do conflito. A mariña tedesca a l'inflisse a-a Grand Fleet ciu danni de quelli riçevui, ma l’effetto strategico da battaggia o fu a favô da Gran Bretagna, perché a Hochseeflotte a no s'areizegò ciu in mâ averto. A guæra contra o traffego in sce-o mâ a saiâ repigiâ in grande da-a Germania o 31 zenâ 1917, ma pe œuvia di soli sommerzibbili, impiegæ pe a primma votta sença restriçioin.
I sviluppi into 1917[Càngia | modifica wikitesto]
Fronte occidentâ[Càngia | modifica wikitesto]
L’offensciva generâ prevista da-e potençe de l'Inteiza pe a primmaveia do 1917 a no poe' contâ in sce-o concorso da Ruscia, imbosa da-a rivoluçion de frevâ: l’attacco de R.-G. Nivelle (9 arvî-5 mazzo), finalizzao a-a rapida rottua do fronte tedesco, o n'arestò irrimediabilmente compromisso. I Françeixi se impossesson do Chemin-des-Dames a prexo de sacrifixi tæ che l’offensciva, lonxi da-o razonze o scopo, a demoralizzò profondamente l’esercito; no s'ariescì manco a concentrâlo con l’açion in sce-o fronte italian, dove a dexima battaggia de l'Izonço (12 mazzo-7 zugno) a fu sferrâ doppo a fin de l'offensciva franco-britannega. I Ingreixi, ben ciu forti di Françeixi, inscistettan pe a continuaçion da lotta con de finalitæ de sfondamento, ma o nœuvo comandante in cappo de truppe Françeixi H.-P.-O. Pétain o se gh'oppoze. Fra e opiaçioin parçiæ intrapreize da-i Françeixi, a fu importante o repiggio do Mort-Homme, presso Verdun (20-25 agosto), e a battaggia da Malmaison (21-26 ottobre). I Ingreixi, pressæ da-a guæra sottomariña a oltrança, aveivan interesse a allontanâ i Tedeschi da-e coste do Belgio e, forti de l'agiutto fornioghe da l'impeo coloniâ, fun in grao de assumme da lô l’iniçiativa: e truppe britanneghe no realizzon che di progresci locæ, ma o comando e l’ezercito tedesco ne risurton duamente provæ. L’attacco de Cambrai (a primma battaggia, 20-23 novembre, in ta quæ i cari d’assâto fun dœuviæ in massa) a consentì de realizzâ un’avançâ de 10 km de profonditæ in 10 ôe; ma a controffensciva tedesca do 23 a l'annullò inte 'n corpo i vantaggi conseguii da-i avversai.
Fronte orientâ[Càngia | modifica wikitesto]
L’attacco russo sferrao o 1° de luggio nonostante o gradoâ desciorvimento de l'esercito o 19 luggio, o s'arrestò do tutto sotta l’açion da controffensciva di Impei centræ e l’occupaçion tedesca de Riga (3 settembre) a segnò o sfacelo definitivo de l'esercito russo. O 26 de novembre i bolscevichi montæ a-o poei domandon de trattâ l’armistiçio, stipulao o 15 de dexembre. I negoçiæ de paxe se conclusan o 3 de março 1918: co-a paxe de Brest-Litovsk a Ruscia a renonçiava a-e provinçie balteghe, a-a Polonia e a l'Ucraiña. L’8 de frevâ l’Ucraiña ascì a concluse a paxe, e o 7 de mazzo a Romania.
Intervento USA[Càngia | modifica wikitesto]
O repiggio da guæra mæña illimitâ (frevâ) da parte di Tedeschi o l'aspresciò l’intervento in guæra di USA, che una streita comunança de interesci econommeghi a ligava a-e potençe de l'Inteiza; o 6 d'arvî 1917 o governo de Washington o diciarò guæra a-a Germania.
Mentre i sondaggi de paxe da parte di Impei centræ fallivan pe mancança de accenni concreti a-e rivendicaçioin italiañe (março-mazzo 1917), i esponenti de naçionalitæ de l'Impeo aostro-ungægo premeivan in senso anti-asbùrzego e o 20 luggio 1917 o Patto de Corfù o fissava e linnie pe a creaçion de un stato serbo-croato-sloven. In Germania o dexideio de paxe o trovò esprescion inta moçion votâ a-o Reichstag o 19 de luggio 1917 e ascì o pappa Beneito XV o l'invocò a concruxon da paxe (1° agosto 1917). Ma i punti de vista ean ancon troppo lonten perché se zonzesse a un accordio. L’Inteiza, che co-i quattorze ponti formulæ da-o prescidente di Stati Unii T.W. Wilson, a s'ea dæta un programma de grande efficaxa propagandistega e morâ e a s'ea orientâ verso a dissoluçion de l'Impeo aostro-ungarico, a l'ariescì a respinze l’estremmo sforço aostro-tedesco concentrao in sce-i fronti françeize e italian, determinando finalmente o prevai di ambienti politichi tedeschi favoeivi a-a paxe.
Un peizo no indifferente inte questi sviluppi politego-militæ aveiva avúo a politica militâ de naçionalitæ, desgugeita sorvetutto da Ruscia, França e Itallia, co-a costituçion e l’impiego de unitæ naçionæ polacche, ceche, romeñe, iugoslave, formæ con di prexonê de guæra.
Fronte italian[Càngia | modifica wikitesto]
O generâ Cadorna o l'intrapreize inta primaveia l’offensciva stabilia co-i alliæ, ma a dexima battaggia de l'Isonço, pù superando de gran longa, sotta ogni riguardo, e precedente, a no conseguì o sfondamento. Inte l'undexima battaggia (17 agosto-15 settembre), l’attacco o feççe realizzâ una penetraçion de 10 km inta difeiza aostriaca. E perdie di Italien risurton maggioî de quelle do nemigo, che, tuttavia, o ne risentì ciu duamente pe o progrescivo amermâse de risorse generæ doppo trei anni de guæra. Mentre in Aostria, pe i complementi, se doveiva ricorî sorvetutto a-i ferii guarii, in Italia gh'ea ancon larghe risorse inte classe zoeniscime e inte ançiañe (sença consciderâ e risorse materiæ, sterminæ doppo l’intervento statunieize). Una masciscia offensciva aostro-tedesca finalizzâ a allontanâ o peigo in sce Trieste e responciâ i Italien a-o de là da frontea de l'Isonço a començò o 24 ottobre: l’attacco aostro-germanico o penetrò in profonditæ, travozendo e difeise e razonzendo o mæximo giorno Caporetto. Cadorna o dette l’ordine de retiâ e a linia d’arresto a fu stabilia, doppo o convegno interalliao de Peschea e a sostituçion de Cadorna con A. Diaz, in sce-o Piave; i Italien ariescin a arrestâ l’offensciva aostro-tedesca scadenâ o 10 novembre insce l’âtocian d’Axiago e sviluppaase in sce-o Piave e in sce-o Monte Grappa.
Fra e varrie conferençe militæ interalliæ, particolâ importança a l'aveiva avúo quella de Chantilly do 15-16 novembre 1916 inta quæ s'ea decizo o prinçippio do muttoo appoggio tra i fronti occidentæ, italian e barcanego. coscì, inte l'ottobre 1917 fu inviao in Italia un’armâ anglo-françeize, ch'a s'attestò in sce-o Mincio a imbastîve una linnia de difeiza in sce-a quæ combatte, into caxo de un urteriô cedimento de quella do Piave.
L’offensciva aostro-tedesca a l'aiva mostrao l’importança de un’union sempre ciu streita fra i alliæ; into convegno de Rapallo do 7 de novembre, i trei primmi ministri de Gran Bretagna, França e Italia decidettan l’istituçion de un conseggio superiô da guæra interalliâ, nœuvo passo longo a via de l'unitæ de comando.
Fronti minoî[Càngia | modifica wikitesto]
Into settô balcanico o solo avvegnimento importante in sce-o cian strategico o fu l’intrâ in guæra da Grecia a scianco de forçe de l'Inteiza o 27 zugno. In Mesopotamia, i Ingreixi occupon l’11 março Baghdad. In Palestiña o generâ E. Allenby, travotta a linia turca de Bersabea (1° ottobre), o preize Gazza, Giaffa e Gerusalemme. L’avançâ de Allenby in sce-a Palestiña a l'ea stæta appoggiâ efficaxemente da l'açion de guerriggia conduta inta region da T.E. Lawrence (Lawrence d’Arabia), animatô da rivotta araba contra l’Impeo ottoman.
A guæra in sce-i moæ[Càngia | modifica wikitesto]
La guæra sottomariña illimitâ repigiâ o 1° de frevâ 1917 a razonse o mascimo de l'intenscitæ in arvî, quande fu affondao circa un milion de tonei de naviggio mercantî. Se i sommerzibili avessan posciúo continuâ con un tâ ritmo de destruçion, a Gran Bretagna a no l'aviæ posciúo sorvevive e i USA no avieivan posciúo trasportâ in Œüropa i eserciti, i viveri e i materiæ, che fun da pœu fatô essençiâ de vittoia into 1918. Ma i mezi de difeiza se mostron sempre ciu efficaxi; o trasporto de l'esercito statunitense in Œüropa o costituì o trionfo do scistema di convolli scortæ. Da-a stæ do 1917 i mezi offenscivi aomenton i reizeghi di sottomarin: into Mâ do Nord fu stabilio un sbarramento de miñe in sce un’estenscion de 400 km; de speciæ nave battuggia munie de ecogoniometri scaregavan contra i sottomarin tedeschi de granæ esplodente.
I sviluppi bellichi into 1918[Càngia | modifica wikitesto]
Fronte occidentâ[Càngia | modifica wikitesto]
Doppo l’eliminaçion da Ruscia e da Romania da-o conflito, o comando tedesco o passò a-a missa a ponto de un cian strategico, elaborao da Ludendorff, pe conseguî l’annintamento do nemigo attraverso una serie de battagge prepaatoie. Tra março e zugno fun lanciæ træ offenscive, con grande desccegamento de ommi e mezi che tuttavia no porton a nisciun di obiettivi strategichi intravisti da Ludendorff: ni a separaçion di Ingreixi da-i Françeixi, ni a sconfita di Ingreixi in sce-i porti da Manega, ni a conquista de Amiens, ni o controllo da valadda de l'Oise. Into fratempo i Statunieixi, pe a prescion alliâ, decupricavan i effettivi in Œüropa: tra mazzo e zugno sbarcon in França 520.000 sordatti. Da março s'ea realizzao o comando unico inta persoña do generâ F. Foch, a-o quæ fun affidæ ascì ‘facortæ de coordinamento’ in sce-o fronte italian.
A primma offensciva a començò o 21 março con un attacco in Piccardia che in 15 giorni de battaggia o guaagnò a-i Tedeschi un’avançâ de 60 km in sce circa âtretanti de largheçça, con 300.000 ommi perdui da-i soli Ingreixi.
O 9 d'arvî Luderdorff o scadenò un attacco inte Fiandre, con obiettivo a conquista di porti do passo de Calais; inta nœuva offensciva de Ypres in sce-o prinçippio o successo o fu noteive; ma o 25, doppo a conquista do Monte Kemmel, con l’affluî de riserve, in gran parte Françeixi, i Tedeschi sospeizan l’offensciva.
Pe assestâ un nœuvo corpo a-i Françeixi, inta parte opposta a quella dov'ea dislocao o grosso di alliæ, Ludendorff o scelse a poxiçion do Chemin-des-Dames, naturalmente forte, ma debolmente occupâ. L’offensciva, començâ o 27 mazzo into træto compreizo fra Soissons e Reims, a l'ariescì in pin, ascì pe l’impiego de iprite, e o 1° de zugno i Tedeschi zonzeivan in sce-a Marna menaççando a mæxima capitâ françeize: Foch o fermò, tuttavia, l’avançâ concentrando a riserva longo e prinçipæ direttrixe d’urto do nemigo. Sciben ch'a situaçion strategica a no foise sostançiamente megioâ pe a Germania, i trei succesci de primmaveia aveivan scosso l’opinion pubbrica, specie in França, che i consciderava presaggi de vittoia definitiva. Mentre se compiva i preparativi pe o quarto attacco, i Aostriachi scadenon l’offensciva in sce-o fronte italian.
A battaggia do Piave[Càngia | modifica wikitesto]
Into frevâ-março 1918 i unitæ de l'esercito italian poeivan consciderâse ricostituie: 300.000 ommi e 3000 cannoin aveivan rafforçao o fronte. o giorno de l'attacco, i Aostriachi avançon contemporaniamente in sce-o fronte montan e in sce quello do Piave; in sce-o primmo, a difeisa italiaña a l'impoze a-o nemigo de dexiste da l'offensciva in grande za a seia mæxima do 15; in sce-o segondo fronte, a seia do 16 zugno l’intervento de riserve italiañe o bloccò ascì l’attacco aostriaco in sce-o Montello, dove o 19 començò a controffensciva de A. Diaz, che inte pochi giorni a l'indusse o nemigo a-a retiata. I Italien aveivan perdúo 90.000 ommi, i Aostriachi 150.000, con enorme consummo de materiæ bellichi.
Controffensciva e vittoia alliâ[Càngia | modifica wikitesto]
A-a quarta offensciva tedesca contra i Françeixi sferrâ o 15 de luggio contemporaniamente in sce-a Marna e a E de Reims e arrestâ con forte perdie, o 18 Foch o l'oppose un attacco contra a sacca nemiga do Chemin-des-Dames-Marna: l’unica via de comunicaçion pe i armæ tedesche da Marna, quella Soissons-Fismey, a l'ea a l'improvvista menaççâ da-o nemigo. Ludendorff o l'ariescì a attuâ un recegamento progrescivo in sce-a Vesle e l’Aisne e quande (3 d'agosto) Foch o l'ordinò a sospenscion da controffensciva i Tedeschi aveivan perdúo squæxi tutti i guaagni realizzæ con l’attacco do Chemin-des-Dames do 1917.
Primma che l’offensciva generâ in sce-o fronte occidentâ a començesse, in sce-o fronte di Balchen o 15 settembre fu sferrao l’offensciva ch'a costrenze' i Burgai a domandâ l’armistiçio, firmao o 29. In conseguença de questo evento tutto o scianco meridionâ de l'Impeo aostro-ungægo o l'ea averto a l'invaxon de l'armâ d’oriente. Inte una scituaçion generâ coscì favoeive Foch o començò l’offensciva, precedua da di attacchi prepaatoi che determinon a crixi morâ de l'esercito iñemigo (ciu reparti se ammutinon, molti se impegnon debolmente): tra o 26 e o 29 settembre i armæ alliæ (de forçe ingente statuniense e britanneghe ean ormai in França), eseguin di offenscive concentriche da-o Mâ do Nord a-a Mœusa; o 10 d'ottobre a linnia de fortificaçion Hindenburg a l'ea stoccâ e superâ ovunque. Tra ottobre e novembre i alliæ responcion progrescivamente e forçe tedesche da tutto o fronte occidentâ.
L’offensciva finâ italiaña[Càngia | modifica wikitesto]
L’attacco scadeñao in sce-o fronte italo-aostriaco da-e forçe italiañe o 24 ottobre o l'incontrò rescistença in sce-i monti a caosa do terren e, scin a-o 28, in cianua ascì, pe a piña do Piave, ch'a paralizzò l’açion. Attraversao o sciumme graçie a una brillante manœuvra do generâ E. Caviggia, o 29 mæximo fu liberao Vittoio Venneto. O comando aostriaco o començò immediatamente de trattative pe a reiza incondiçionâ, mentre e forçe italiañe razonzeivan Trento e, via mâ, Trieste.
I opiaçioin into Meddio Oriente[Càngia | modifica wikitesto]
In Turchia, o crollo russo o l'aveiva incoraggio i amîe di Zoeni Turchi longo a fascia eüroaxiatica a N de l'Anatolia: a-a fin de zugno, de truppe turche occupon Batum, Ardahan, Tabriz e Urmia; a settembre levon a-i Ingreixi o centro petroliffero de Baku. In sce-o fronte da Mesopotamia, a novembre e forçe britanneghe occupon a region de Mossul. In Palestiña, o 19 settembre o generâ Allenby o sferrò l’offensciva tra Rafaāt e o mâ: cheita Tiberiade, Damasco, Beirut e Aleppo, i Turchi sottoscrissan a reiza incondiçionâ.
I armistiççi e i trattæ de paxe[Càngia | modifica wikitesto]
A Burgaja a concluse l’armistiçio o 29 settembre 1918, seguia da-a Turchia (30 ottobre). O governo tedesco, in sce sollecitaçion do stato maggiô, o començò o 3 d'ottobre e trattative de paxe in sce-a base di Quattorze ponti; ótegnúo o consenso generico de T.W. Wilson a nomme di alliæ, o governo costituiose doppo l’abdicaçion de Ghigermo II o firmò l’armistiçio l’11 novembre a Compiègne. O 3 a Villa Giusti, presso Paddoa, l'ea stæto firmao l’armistiçio italo-aostriaco; l’11 l’imperatô Carlo I, doppo un estremmo tentativo de trasformâ l’impeo inte un stato federâ in sce-a base de 4 regni naçionæ (Aostria, Ungaja, Polonia e territoi iugoslavi), o l'abdicò e o 12 fu proclamao a repubbrica in Aostria, o 16 in Ungaja. E varrie naçionalitæ se davan di governi aotonomi, scicché o vegio Impeo asburgico o cessava de existe.
Pe stabilî e condiçioin de paxe fu riunia a Conferença de Parigi, ch'a començò a-a meitæ de zenâ 1919. Gh'ea rappresentao tutti i stati vinçitoî, ma solo a-e grende potençe – Stati Unii, Gran Bretagna, França, Italia, Giappon – ea riservao de deliberâ in sce tutte e questioin, mentre i minoî intervegnivan solo se direttamente interessæ. O programma de paxe britannego, sostegnúo da D. Lloyd George, o l'amiava a rende inoccoa a Germania e a pigiâghe e colonnie; quello françeize, impersonao da G. Clemenceau, o tendeiva a inferî un corpo decixivo a-o tradiçionâ nemigo tedesco, ch'o vendichesse o 1870 e o desse a-a França de dueive garantie; quello statunitense, propugnao da Wilson, o se concretava inte una paxe inspiâ a-i prinçippi di quattorze punti, ma o l'urtava contra una re' d’interesci che ne rendeivan diffiçile l’applicaçion; quello italian o tendeiva a asseguâ a l'Italia o confin alpin, a supremaçia inte l'Adriatego, una sfea d’influença balcanica, di compensci coloniæ. O poco entuxiasmo mostrao, in nomme di grandi sacrifixi sofferti, pe i prinçipi wilsonien, o finì co-o creâ a l'Italia una scituaçion diplomatica diffiçile.
Se zonse coscì a-i varri trattæ: de Versagge co-a Germania (28 zugno 1919), de Saint-Germain con l’Aostria (10 settembre 1919), de Neuilly co-a Burgaia (27 novembre 1919), do Trianon con l’Ungaja (4 zugno 1920), de Sèvres co-a Turchia (10 agosto 1920). A Germania a perse e colonie, a flotta militâ e mercantî e di distreiti miniai; ghe fu imposto l’obrigo de riparaçioin e o divieto de tegnî un esercito superiô a 100.000 ommi. Sorzette di nœuvi stati: a Polonia, a Cecoslovacchia, a Iugoslavia, a Finlandia, a Lituania, a Lettonia, l’Estonia, l’Albania; e di âtri subin di prefondi mutamenti de frontee. L’Italia a l'ótègne o confin alpin, ma arestò insolua a costion adriatega co-o nœuvo stato iugoslavo e quella di compensci coloniæ. Molte costioin fun rinviæ e molte decixoin vègnan modificæ inti anni succescivi, con di conseguenti motivi de perscistente agitaçion e irrequeteçça.
E conseguençe da guæra[Càngia | modifica wikitesto]
In sce-o terren da strategia militâ a primma guæra a segnò una virâ epocâ a motivo, in primmo lœugo, da diffuxon di arme aotomatiche che reizan estremamente dispendioso in termini de vitte umañe o tradiçionâ attacco de fantaia ò de cavallaia a-e postaçioin nemighe; ço o determinò l’evoluçion da-a guæra de movimento a-a guæra de poxiçion ò de logoramento: lœugo privilegiao de l'aspetto militâ do conflito o fu dunque a trincea. In sce-o cian de innovaçioin tecnologiche nascette in questo periodo un di protagonisti di futui confliti, o caro armao, adotao da-i Britanneghi into 1916. Tra i âtre novitæ relative a-i armamenti ghe fu i gas asfiscianti (che impozan l’obrigo da maschera antigas), l’aeroplan (sciben armao de mitragiatrixe, o fu doeuviao pe-o ciu a scopo ricognitivo), o sottomarin. L’exigença de coordinâ e mœuve di enormi contingenti in sce un fronte ben ampio a dette lœugo a-o sviluppo de telecomunicaçioin e a-o masciscio impiego di mezi motorizzæ.
A leva de massa (fu mobilitao complescivamente 65 mioin d'ommi) e e speize militæ determinon o fenommeno, inte quella mezua ineddito, da mobilitaçion totâ do paise belligerante: da-a produçion industriâ stimolâ da-e commisse statæ a-o raçionamento di generi alimentæ, da-a programmaçion da produçion agricola a-a censua in sce-a stampa, scin a l'identificaçion do territoio pattrio comme ‘fronte interno’, a guæra a penetrò inte tutti i gangli sociæ de naçioin, determinando in particolâ l’inaspimento do controllo represcivo statâ. Questo o l'assonse forme e contegnui particolarmente rilevanti a traverso a propaganda, l’impeio in sce-i meccanismi produttivi, l’arresto di discidenti ò di paxifisti.
L’adexon de popolaçioin a-e rispettive politiche naçionæ a no fu omogennia ni continnoa into tempo: o 1917 o fu l’anno de maggiô tenscion sociâ inte molti stati eüropei (incluza l’Italia); in Ruscia o macontento popolâ o se ligò a-i dezastri do fronte e a-a determinaçion di rivoluçionai generando a Rivoluçion d’ottobre.
O dezaxo do doppoguæra, connesso a-o vegnî meno do controllo sociâ e a-e diffiçile riconverscioin de economie de guæra, o l'investì torna e societæ eüropee into so insemme. Otr'a-e rivendicaçioin do movimento operaio (che assonsan ampieçça e radicalitæ inedite), van conscideræ i movimenti di ex combattenti, i partii e i movimenti contadin (sorvetutto inte l'Œüropa orientâ), i movimenti de donne (ch'aveivan diffusamente sostituio a-a produçion i ommi mobilitæ), e nœuve formaçioin politiche. Inte varri paixi (tra i quæ l’Italia, dove l’esploxon di movimenti de massa a segnò a fin do regimme liberâ e a fu a l'origine do fascismo), l’insemme de queste tenscioin a caozò di scompensci politteghi e istituçionæ.
L’Œüropa into so complesso a sciortì da-o conflito indebolia da-e vittime (circa 8 mioin de morti e 20 mioin de ferii), da-e destruçioin, da-i debiti. In sce-a scena mondiâ, i Stati Unii pe a primma votta ean sciortii da l'isoaçionismo (pe rientrâghe co-a sconfita do partio de Wilson into 1920) mescciandose inte vexende politiche eüropee, mentre a Ruscia sovietica a rispondeiva a-o tentativo de soffocamento durante a guæra civî co-a fondaçion de l'Internaçionâ comunista (1919).
I trattæ de paxe no superon e rivalitæ naçionæ ch'ean stæte a l'origine da guæra, creando e premesse pe di urterioî confliti; in particolâ, a dissoluçion de l'Aostria-Ungaja e e condiçioin de reiza imposte a-a Germania riverson e tenscioin naçionæ in sce molti di nœuvi stati. Densci de tenscioin se presentavan ascì i rapporti tra e potençe vinçitrixe e a Germania, a-a quæ fu imposto de condiçioin politiche, economiche e militæ mai tanto aspie da rivelâse fîto irrealisteghe.
Ciu in generâ, fallì o tentativo da Societæ de Naçioin (istituia into 1919) de costruî un organismo pe un nœuvo scistema de rapporti internaçionæ.


c: text/html

text:
Salta (Argentinn-a)
Salta a l'è 'na çittæ d'Argentinn-a, capolêugo da provinsa do mæximo nomme e ûnna de ciû importanti do nòrd-òvest do pàize.
A s'attrêuva a est de Andes, inta valle de Lerma, a circa 1.187 metri inscio livello do mâ.
De reçente a l'ha cresciûo scinn-a cômprende diverse lôcalitæ vexinn-e, conformando o dïto Gran Salta.
Fôndä o 16 arvî 1582 da-o spagnòllo Hernando de Lerma, attualmente a g'ha 'na popolassiôn de 462.051 abitanti (2001).
I paisaggi do nòrd-òvest argentin, a sêu architettûa coloniâ e a sêu coltûa da mûxica folk argentinn-a sôn attrattivi ògni vòtta ciû ûzufrûti da-a sêu crescente indûstria tûrìstega.

robotstxt: allowed

filter: keep


text:
Ærco
Ærco (o arco). In ediliççia, a l'è 'na struttua curva, a l'uso fæta de moin o de conni de pria piccâ, co-a quæ se suppera un spaççio, dito luxe. A faccia concava a se ciamma infradosso e quella convessa estradosso. I doi sostegni de lao insci-i quæ pœuzza l'ærco en diti pilastræ, mentre i doi ponti da-i quæ o parte son e imposte. O ponto ciu ærto o l'è dito sequæo (o sequaddro), da-o connio de pria che soventi o serve a tegnî assequiao o resto de l'ærco. A distança tra o cian d'imposta e o sequæo a se ciamma freçça (o freccia).
O sesto de l'ærco o l'è dæto da-o rapporto tra a freccia e a luxe.
A struttua, de solito de legno, ch'a sosten l'ærco durante a construçion a l'è dita çœütro (o çeitro).


text:
Patagonia
A Patagonia a l’è ‘na regiôn geografica scitûâa inte l’estremo sûd de l’America do Sûd.
Indiçe
Geografia[Càngia | modifica wikitesto]
A comprende tæritoi in Argentinn-a (Patagonia Orientâ) e in Cile (Patagonia Oçidentâ). A vegne diviza in quelle dôe pârti da-e Andes, che mârcan o confin tra i doî stati.
A g’ha ‘na sûperfiçie totâle de 787.000 km².
Scibben geografficamenti i confîn settentrionæ son marcæ into paralello 41,5º S e o sciûmme Colorado, Argentinn-a e Cile dêuvian regoe diverse pe fissâ l’estenscion de tære patagoniche.
Popolassion[Càngia | modifica wikitesto]
A popolassion da Patagonia argentinn-a a l’è de 1.738.251 abitanti, e quella da Patagonia cilenn-a de 205.456 abitanti.
Stoja[Càngia | modifica wikitesto]
A paròlla “Patagonia” a vegne da “patagones”, o nomme co-o quæ i conquistatoi spagnòlli ciamâvan i aboriggini da costa atlantica de ‘sta region. Se pensa che quello nomme o se deive a che quelli òmmi ëan ærti e gh’aivan i pê molto grendi. Se dixe ascì che quello termine o vegne da o gigante Pataghon, personaggio de ‘n romanzo spagnòllo.
Questa region a no l’è stæta abitâa da l’ommo gianco scinn-a çirca o 1880, quande Argentinn-a e Cile han finîo l’espedission de conquista de ‘sto tæritojo.
Tûriximo[Càngia | modifica wikitesto]
O tûriximo o l'è molto svilûppòu in tûtti doî Pàixi. I prinçipæ posti tûristichi son:
In Argentinn-a:
- Bariloche, e o Parco Naçionâ Nahuel Huapi.
- El Calafate e o Parco Naçionâ Los Glaciares, con l'imponente giassä Perito Moreno.
- Puerto Madryn e Trelew, e l'avvistamento de balenn-e.
- A çittæ de Ushuaia, co-o Parco Naçionâ Tæra do Feugo e o Canâ de Beagle.
- Esquel e o lago Puelo.
In Cile:
- Parco Naçionâ Torres del Paine
- Punta Arenas
- I fiordi
- Puerto Montt e i lâghi.
Scîti colegæ[Càngia | modifica wikitesto]
Patagonia Argentinn-a[Càngia | modifica wikitesto]
- Guidda da Patagonia
- Patagonia-Argentina.com
- Patagonia Argentina
- Immaggini da Patagonia Argentinn-a
- Sciöi patagonici


text:
Cheratôxi solare
A Cheratôxi solare a l' è unna forma de ipercheratoxi de origine solare da pelle: a l ' è unna lexion pre-cancerosa displastica che a pö evolve in te unna forma maligna (carcinoma spinocellulare); pe via da poscibile evolusion a vegne ciammä precanceroxi e no tumô benigno.
Indiçe
Epidemiologia[Càngia | modifica wikitesto]
Molto ciü diffusa in te personne con pelle ciæa, l'etæ de maggiô diffüxion a l' è dä quarta decade in poi. Fra i fattoî de rischio gh' è a prezensa de efelidi: unna correlasion genetica a no l' è següa ma sotto attension da letteratüa. E zone ciü a rischio son o dorso de man e i padiggioin de oege.
Eziologia[Càngia | modifica wikitesto]
A causa a l' è l' espoxision continua ä lüxe do sô, che a pö causä unn' atra forma scimile: a cheilite solare o cheilite attinica. Pö esse presente anche un'infesion virale da Papilloma virus.
Morfologia[Càngia | modifica wikitesto]
Lexion a aumentou potensiale proliferativo, displastico, con svilüppo do strato corneo paracheratoxico. Presenti atipie in to strato basale. Existe de forme ciü iperplastiche, atre ciü infiammatoie. A proliferasion, comunque, a no passa ao de là da membranna basale. Ghe pö esse di aree de acantolixi (de vescicolasion). A cheratôxi a pö esse associä a elastoxi solare.
Manifestasioin cliniche[Càngia | modifica wikitesto]
O diametro da massa o l' è de dimenscioin piccinne (solitamente 1-2 mm), se nottan de iperplaxie. Anche se se dovesse svilüppä a forma maligna diffiçilmente s' ha de metastaxi. A crescita a l' è lenta.
Diagnoxi differensiale[Càngia | modifica wikitesto]
Diverse son e patologie co-e quaæ va fæta unna diagnoxi differensiale:
- Carcinoma basocellulare
- Lupus eritematoso discoide
- Cheratôxi seborroica
Terapia[Càngia | modifica wikitesto]
Son diversci i trattamenti poscibili soviatütto quande a neoplaxia a l' è circoscrîta: crioterapia, laserchirurgia e diatermocoagulasion. Pe quante riguarda e somministrasioin de meixinne, in forma topica se dövia: imiquimod, tretinoina e 5-fluorouracile-
Da o punto de vista da prevension, e personne co-i öggi ciæi (i ciü esposti) pöen difendise con di appoxiti fotoprotettoî.
Bibliografia[Càngia | modifica wikitesto]
- Cainelli,Tullio;Riannetti, Alberto;Rebora, Alfredo: Manuale di dermatologia medica e chirurgica, terza edizione, McGraw-Hill, Milano 2004 - ISBN 9788838623875


text:
Portofin
Portofin o l'è un comün de 516 abitanti da provinsa de Zena.
Geògrafia[Càngia | modifica wikitesto]
O comun o l'è scituôu inte unn-a baia a-i pê de l'omonimo promontoio, a 36km da Zena.
Portofin o fa parte do Parco naturale regionale de Portofin insemme a atri sei comün e a-a Riserva marinn-a de Portofin.
O comün o fa parte da zona geografica ciamä "Tigullio".
Stòia[Càngia | modifica wikitesto]
Segundo Plinio o Vëgio, ö borgo de Portofin o vegne fundòu da l'Impeo roman cöo numme de Portus Delphini dovùo äa grande popolaçioin de derfin dö Gorfo dö Tigullio.
Int'o 1171 ö piccìn borgo mainâ o vegne sottoposto aö controllo amministratìu, insemme ä vixin-a Santa Margaita Ligure, de Rapallo che u l'inglobe ö villaggiu int'i sö territòi comünali. Da ö 1229 o diventià parte integrante da Repubbrica de Zena, cuscì cumme l'intero territorio rapallin, divegnindo rifugio pe a marin-a mercantile zeneise grassie aö so porto naturâ.
Int'o 1409 ö vegne vendûo a Firense da l'imperatù Carlo VI de Fransa, sciaccôu pòi da Zena, ma i mæximi fiorentin ö restituiscian poco doppu. Inte ö XV secolo u l'ha patìu diversci passaggi de amministraçiun familiâ, dai Fregoxi ai Spinola, i Fieschi, i Adorni e i Doia. Da ö 1608 o vegniâ inseriu int'i territoi dö Capitanægo de Rapallo.
Int'o 1815 o vegniâ inglubòu int'o Regno de Sardegna, cuscì cumme ö Cungresso de Vienna dö 1815 o stabiliâ anche pe i atri comün da Repubblica Ligure. Da ö 1861 ö l'è intròu int'o Regno d'Italia.
Pòsti de interesse[Càngia | modifica wikitesto]
- Castellö Brown
Evoluçion Demografica[Càngia | modifica wikitesto]
Abitanti censiti


text:
Pitagora
Pitàgora (gr. ΠuϑaYόpaς, lat. Pythagŏras). Matematico e filosofo do sec. 6º a. C.
Figgio de Mnesarco, nasciúo a Samo inta primma meitæ do VI sec. a.C. Apollodoo o colloca a so acme' into 532-531 a C. O fu scolao de Fereçide e de Anascimandro. Un dæto de rilevo o l'è o so trasfeimento da-a Greçia inte l'Italia meridionâ (foscia in gio a-o 529 a.C.) dove o fondò, a Croton, una celebre scœua filosofica - ch'a l'è consciderâ fonte e origine da coscì díta «filosofia italica» - inte forme de una comunitæ religiosa con intenti de rigeneraçion morâ e politica. A dotriña ch'a caratterizza, ciu comunemente, a filosofia pitagorica a l'è quella ch'a conscidera o numero comme essença de tutte e cose, in quante ogni aspetto do reâ o vegniva ricondúto a una reçiproca relaçion ò armonia de quantitæ numerabile (modello pe eccellença ea ritegnuo a concordança di soin, a synphonia, realizzâ inta muxica a traverso di intervalli matematichi). Tutti i numeri, pe i Pitagorichi, ean suddivixi inte doe classe, di pâ e di despa (una terça a l'ea quella do pa-despa, individuâ inte l'un-monade).
Vitta[Càngia | modifica wikitesto]
A tradiçion che o riguarda a l'è coscì collegâ con quella concernente o pitagorismo posteriô che l'è assæ diffiçile isoâ, in lê, i dæti che se pœuan consciderâ comme di costituenti aotentichi da fixonomia do pensatô ionico. Circa a personalitæ de Pitagora l'è tuttavia poscibile ricavâ de indicaçioin segue da quarche mençun de scritô antigo, ò so contemporannio ò de poco posteriô (Senofane, Eraclio, Erodoto): cosa ch'a l'escludde o sospetto che a so figua a posse desciorvise inte quella de un eroe eponimo da comunitæ pitagorica e a rende poscibile consciderâ a tradiçion conçernente a so vitta comme presupponente un effettivo nucleo storico. Segondo a tradiçion, Pitagora, figgio de Mnesarco, o nascette a Samo inta primma meitæ do sec. 6º a.C. Scolao de Fereçide e de Anascimandro, o se recò in Egitto pe inprendighe a sapiença de quelli sacerdoti. Tornao a Samo e trovao a so patria sotta o governo do tiranno Policrate, o se trasferì inta colonia de Croton inta Magna Grecia e o ghe fondò a so comunitæ.
Œuvie e pensceo[Càngia | modifica wikitesto]
A Pitagora e a-a so scœua se deve a distinçion tra logistega e aritmetica, saiv'a dî tra e regole pratiche de calcolo in sce-i numeri (intreghi) e a sciença di numeri. Pitagora quindi «o l'elevò l'aritmetica a-o de d'ato di bezœugni di mercanti» (Aristosseno). Pâ seguo che a Pitagora e a-i pitagoreghi segge da attribuî: a distinçion di numeri in pâ e despa; a definiçion di numeri amicabili e di numeri perfetti; a rappresentaçion geometrica di numeri intreghi mediante di gruppi de ponti disposti in moddo da formâ de figue geometriche regolæ, ch'a permisse a-i pitagorichi de conseguî di risurtæ importanti relativi a-i quadrati perfetti, a-a somma di termini de una progrescion aritmetica, ecc.
Quante a-a geometria, ôtr'a-o famoso teorema de Pitagora, a-a scœua pitagorica l'è attribuio: 1) o teorema segondo o quæ a somma di angoli interni de un triangolo a l'è inguâ a doi angoli retti; 2) a risoluçion geometrica di equaçioin de 2º grao; 3) i primmi elementi da teoria de proporçioin e da scimilitudine; 4) a scoverta di incommensurabili; 5) a costruçion di «corpi cosmichi», saiv'a dî di çinque poliedri regolæ, ò aomanco de quarchedun de questi.
Ma a Pitagora e a-i primmi pitagorichi dev'êse attribuia ascì, e sorvetutto, a fondaçion da geometria raçionâ. O dexideio de dâ una giustificaçion rigorosa e generâ, no empirica ni limitâ a pochi caxi, do teorema de Pitagora, o portò Pitagora e i so allevi a ordenâ a geometria inte de cadeñe de deduçioin che, partindo da de veitæ sence e evidente, condussan de man in man a-a scoverta de de proprietæ sempre ciu riposte.
Teorema de Pitagora: un di primmi teoremi da geometria clascica, segondo o quæ o quæo costruio in sce l'ipotenusa de un triangolo rettangolo o l'è equivalente a-a somma di quæi costruii in sce-i cateti; o g'ha nomiose generalizzaçioin (teorema de Pitagora generalizzao, n-dimenscionâ, ecc.) e o l'è a-a base do concetto de distança inti spaçi eüclidei ò psœüdoeuclidei.
Di âtre teorie tipiche do pitagorismo son a reincarnaçion ò metempsicoxi, e a dotriña cosmologica. A metempsicoxi a l'ea a credença inta trasmigraçion di añime da un corpo a un âtro - de specie despæge ascì- doppo a dissoluçion. Se tratta de-uña de dotriñe de Pitagora ciu soventi reciammæ da-a lettiatua crestiaña; aoa pe accentuane e affinitæ co l'insegnamento crestian (corpo comme prexon, l'añima immortâ a sequæo inte questo ch'a l'aspeta a liberaçion verso una biatitudine de vitta incorpoia, inte un mondo ciu âto), aoa pe drammatizzane e differençe (negaçion de l'individualitæ de l'añima umaña, so inguaggiança con quella di animæ bruti, vegetæ e mineræ, ecc.).
A dotriña cosmologica a consciderava a-o centro do cosmo o fœugo e in gio a lê, inte di orbite concentriche, i varri pianeti scin a-a sfea estremma, inglobante o tutto, formâ lê ascì de mateia ignea. Tra a Tæra e o fœugo centrâ gh'ea collocao l'antitæra (ἀvtίxϑwv), ch'a fava insemme a-a Tæra o gio do fœugo ogni 24 ôe. In tâ moddo l'antitæra a l'impediva che i raggi do fœugo razonzessan direttamente a Tæra e a risurtava invixibile da l'emisfeo abitao, perché questo, inta so rotaçion, o dava de longo verso l'esterno da sfea. I raggi do fœugo centrâ pervegnivan a l'emisfeo abitao solo percose riflesci da-o sô (ch'o ruava inte un'orbita ciu larga). Quande a tæra a se trovava da-a parte do sô s'aveiva o giorno, in caxo contraio a nœutte.


text:
Amô
Amô, sentimento de viva affeçion verso una persoña, ch'o se manifesta comme dexideio de procurâ o so ben e de riçercâne a compagniamô
Inta tradiçion filosofica occidentâ, o concetto de amô o fa a so primma appariçion con Empedocle, ch'o-o contrappon, comme prinçipio cosmico, a l’antitetico prinçipio cosmico de l’odio. Inta conceçion platonica de l’eros, l’amô o l'è concepio comme aspiaçion de l’imperfetto verso o perfetto. Eros o l'è un δaίuwv, mezo dê e mezo ommo, figgio da Povertæ e de l’Axo: a so aspiaçion supremma a l'è verso a belezza, ch'a pœu manifestáse tanto inta forma fixica quanto in quella spiituâ (amô platonico). A mæxima idea de l’amô a l'è a-a base da conceçion teologica e cosmologica de Aristotele: Dê, comme ente perfetto, o no l'amma o mondo, ma o l'è amao, e o-o mœuve appunto comme l’oggetto de l’amô che, attraendo, o mœuve sença mesciâse: de chì o concetto de Dê comme motô immobile.
Un radicâ imbósamento o s'ha inta conceçion crestiaña de l’amô comme attribuio fondamentâ da divinitæ, ch'a l'amma i ommi, a se fa ommo e a sófre e a mœue pe lô. L’amô comme caritas (ἀYάπn) o l'acatta con ço importança grandiscima inte l’etica crestiaña: s. Paolo o-o cellebra comme supremma fra e træ virtù, fe', spiança e caitæ, inte un passo famoso da primma a-i Corinçi (XIII). O sviluppo da teologia medievâ o l'è sempre ciu caratterizzao da-o contrasto fra questo sostançiâ motivo crestian da divinitæ amante e agente e l’opposto motivo grego da divinitæ amâ e inerte inta so aotoconsciença, riportao inte l’ambito do crestianeximo da-a progresciva adoçion de conceçioin aristoteliche.
O concetto ciu propriamente grego e platonico de l’eros o sciorte torna fœu into pensceo do Renascimento (Marsilio Ficino, Leone Ebreo, Giordano Bruno); mentre un nœuvo grande tentativo de conciliâ a teologia crestiaña de l’amô co-a teologia grega da perfeçion contemplante o l'è inta conceçion spinoziaña de l’amor dei intellectualis. Into pensceo posteriô, l’analixi do concetto de l’amô a se transfeisce sempre ciu in sce-o cian da dotriña de pascioin e de l’etica, abbandonando quello da teologia e da metafixica.
Inta teologia o nomme d' amô o vegne riservao a l’amô de voentæ, ch'o proven da questa, inluminâ da l’intelligença, e o l'è pertanto capaxe de preferî un ben a un âtro (dileçion). In lê va distinto l’amô ch'o dexiddia un ben pe a mæxima persoña amâ (amô de bramoxía ò de concupiscença), o quæ o fa dunque do so oggetto un mezo, e l’amô de benevolença, ch'o vœu o ben da persoña amâ, consciderao comme un fin e saiv'a dî comme un segondo "ê". Quest’urtimo tipo de amô, quand'o l'è reçiproco, o vegne dîto amô de amixiçia. Ma o primmo, sciben ch'o posse revozise ascì a di ben infeioî e prefei quelli senscibili a-i spiituæ, o no l'è necessaiamente dezordenao: inte l’amô sovianaturâ ascì se dà un amô de concupiscença de Dê, pe-o quæ se dexiddia de possédilo eternamente, comme caosa da feliçitæ propria; l'è questa a sperança crestiaña, ch'a no l'è çerto disordinâ, benché inferiô a l’amixiçia sorvenaturâ con Dê, ch'a l'è a caitæ.


text:
Alicante
Alicante (Alacant in catalan), a l'è 'na çittæ spagnòlla da dïta Costa Gianca (Costa Blanca) arente a 'na collinn-a in faccia a-o Mâ Mediterraneo a-o çentro de 'na grande baia.
Capolêugo da provinsa do mæximo nomme. A sêu popolassion into 2015 a l'ëa de 328.648 personn-e.
A l'è 'n importante pòrto e ûnn-a de çittæ ciû crescenti da Spagna, c'a l'ha cangiòu l'aspetto molto veloxementi pe i grandi edifiçi costrûti inti ûrtimi anni.
Pe a sêu localissassion a gode de 'n climma òttimo e a l'è molto importante tûristegamenti, comme destinassion d'estæ, pe e sêu famoze spiagge e locâli nottûrni, ma ascì comme pòsto de soggiorno invernâ.
L'economia a se basa inscio tûriximo, a prodûssion de vin, d'êujo d'oia e de frûte, e i serviçi. A g'ha ascì molte indûstrie do settô alimentâ, di tesciûi e do chêujo.
A speçialitæ locâle son i torroin.


text:
Çetron
O çetron o l'è un ærbo da famiggia de Rutaceae ch'o da o fruto do mæximo nomme: a qualitæ amaa a l'è da specce Citrus aurantium, quella doçe a l'è da specce Citrus sinensis.
O l'è l'agrumme ciu diffuzo into mondo.
O l'è originaio da Cinn-a, za conosciuo a-i tempi di Romen, foscia importao inta Seçilia da-i Arrabi, e dapœu torna da-i Portogheixi into XIV sec.
L'ærbo o pœu razonze i 12 metri. I brotti en sempre verdi, mai rosci. E scioî en gianche. O se propaga pe inseimento o pe bottua.
O fruto o l'è riondo, a scorça ruddega e do so tippico cô. A porpa, fæta a gæli, a pœu ese cô de çetron o donque rossa. O pœu ese consumao fresco, o donca spremuo e o so agro doeviao pe-a produçion de bevande. O pœu ese ascì candio opù doeviao pe-a produçion de fruta secca.
Da-a scorça, da-e fœugge e da-e scioî s'estrae i essençe de çetron.
Da-i armelle se n'estrae l'œuio.


text:
Ande
E Ande (spagnòllo "Andes") son 'n importante cadenn-a de monti d'o Sûdamerica.
S'attrêuvan inta parte ciû ôcidentâ d'o continente, tra l' 11ºN e o 56ºS, attraversando Argentinn-a, Bolivia, Cile, Perù, Ecuadòr, Colombia e Venezuela.
L'artûa media a l'arïva scin a-i 4.000 metri, con diversci ponti inscî 6.000 metri.
A l'è a ciû grande cadenn-a de monti d'o continente american e ûnna d'e ciû importante d'o mondo.
A l'è 'n enorme massa de monti c'a va da nòrd a sûd, pe-a costa de l'Oçeano Paxiffego, pe 'na larghessa de 7.500 km.
O sêu monte ciû ato o l'è l'Aconcagua, in Argentinn-a.


text:
Felix Mendelssohn
Jakob Ludwig Felix Mendelssohn-Bartholdy (Amburgo 1809 - Lipsia 1847). Compoxitô e direttô d'orchestra tedesco .
Figgio do banchê Abrammo (convertio a-o protestanteximo), o visse da primma a Berlin, da-o 1811, da pœu (con frequentiscimi viægi in França, Germania, Itallia, Gran Bretagna, ecc.) da-o 1835 a Lipsia, direttô do Gewandhaus e do Conservatoio da lê fondao. Fecondiscimo e spesso noteive compoxitô, fin da zoeniscimo, o scrisse circa 121 œuvie muxicæ e molte âtre no numeræ. Tra e prinçipæ, se ricordan e muxiche de scena pe o "Sœunno d'una nœutte de meza stæ", "Atalia", "Antigone", "Edipo a Colono"; e ouvertures "A grotta de Fingal", op. 26, "A bella Meluxiña", op. 32, ouverture dîta "de Trombe", op. 101; 5 scinfonie (I, op. 11, II, con voxe: Lobgesang, op. 53; III, "Scozzeize", op. 56; IV, "Italiaña", op. 90; V, dîta "da Riforma", op. 107); 2 conçerti pe pianoforte, op. 25 e 40, e 1 pe violin, celeberrimo, op. 64; 2 ótói, Paulus, op. 36, e Elias, op. 70; 1 ottetto, quintetti, quartetti, trii, 1 sestetto e molte âtre paggine da cammia; "Rondò capriççioso", "Romançe sença paole", "Variaçioin", ecc. pe pianoforte solo; preluddi con fuga e 6 sunæ pe organo, Lieder, coi. M., a-o quæ pù fan difetto, spesso, o forte senso drammatico, l'esprescion pregnante, o vigô da scintexi, o g'ha spiito essençialmente lirico e o l'amma destendise inta tranquilla e espresciva grazia do narratô; ma dove o se concentre, no gh'ammanca di accenti de intenscitæ noteive (Lobgesang) ò de grandioxitæ degna do soggetto (Paulus, Elias). Inzegno limpido e raffinao, delicatamente senscibile (se pense a l'aereo zœugo de l'ouverture a-o "Sœunno de'na nœutte de meza estæ", composta a dîsett'anni), superiormente colto, tecnicamente ferrao (s'amien e gren pagine di otoi e quelle pe organo), M. o l'ebbe, comme pochi, o don da cantabilitæ suaxiva, seña, argua e tennia e ben se gh'addixe a formula de "clascico tra i Romanteghi" (de un clascicismo derivao da Goethe, de un Romantiçismo esemplao sorvetutto da Weber) into quæ se spegia a caratteristega so fuxon tra o gusto personâ e a spiitualitæ de l'ambiente. A-i so esordi comme direttô d'orchestra se deve o prinçippio de una rivalutaçion de J. S. Bach, co-a storica esecuçion antologica da "Pascion segondo Mattê" (1929).


text:
Zana d'Ærco
Zana d'Ærco (fr. Jeanne d'Arc o Darc, dita dai contemporanei la Pucelle "a Ponçella"), santa (Domrémy 1412 - Rouen 1431) .
Figgia de contadin, analfabeta, a 13 anni a començò a creddise vixitâ da di messaggê çelesti (s. Michê, s. Cattæña, s. Margaita) che l'exortavan primma a pietæ, e doppo, descrivendoghe e ciaghe da França, ghe presentavan comme un voei divin a cacciâ di Ingleixi. Coscì, persuasa a poco a poco d'ese stæta çernua da Dê pe compî o miaco da sarveçça da França, a se fissò ciæamente i scopi da razonze: libiaçion de Orléans e consacraçion a Reims do re Carlo VII; inte un segondo tempo, attacco a fondo contro i Anglo-Borgognoin. Abbandonâ a casa paterna into zenâ 1429, a poe' presentase a-a corte de Carlo VII e ótegnî (arvî) de poei cavarcâ - sença nisciun comando - a-a testa de l'eserçito ch'o l'andava a soccore Orléans. A so presença a l'entuxiasmò e truppe: tra o mazzo e o luggio Orléans a l'ea deliviâ, Jargeau, inti presci de Orléans, piggiaa d'assato, o nemigo battuo a Patay (18 zugno), o re Carlo consacrao a Reims (17 luggio). Ma a-a mirabile epopea no tegne a prœuvo un'açion militâ risolutiva. O re e a corte, diffidenti e inçerti, impedin a-e energiche vedue da Zana de traduise in realtæ: lasciâ pressoché sola, Zana a se feççe ferî indærno sotta-e miage de Pariggi (8 sett.); da pœu, quande inta primmaveia do 1430 a vosse marciâ in sce Compiègne pe difendila da-i Anglo-Borgognoin, a l'ótègne poco ciu che una compagnia de 200 Italien comandæ da un çerto Baretta. O 24 mazzo, tornando da una ricogniçion de là da l'Oise, a cheite inte moen di Borgognoin e, comme bottin de guæra de Zane de Luscemburgo, a fu da questo cedua o 24 ott. a-i Ingreixi, pe 10.000 scui d'öo. Ninte fu tentao da-o re Carlo VII pe liberala: Zana a fu coscì traduta, a Rouen, denanti a un tribunâ de ecclexasteghi, e sottoposta, da-o 9 zenâ a-o 30 mazzo 1431, a di estenoanti interrogatoi, pe scin ch'a fu condannâ comme "scominigâ e eretica" e arsa viva. Quande Carlo VII o l'ebbe riócupao Rouen, se començò o travaggio de revixon do processo, ch'o condusse a una sentença de annullamento e de riabilitaçion (7 luggio 1456).
Into 1895 Leon XIII o-a diciarava venerabile; Pio X, into 1909, biâ; Beneito XV, into 1920, santa; festa o 30 mazzo.
Eroiña da França, e esaltâ comme testimoniança diviña da miscion affidâ a-a França, a g'ha però una popolaritæ universâ e, modernamente, a sciuscita un interesse sempre nœuvo pe-a problematica umaña e religiosa che a so vitta a comporta.
A-a figua de Zana d'Ærco s'en inspiræ numioxi scritoî e artisti, che n'han dæto diverse interpretaçioin. Da Christine de Pizan, into poemetto Le Dittié de Jeanne d'Arc (sec. 15°), a Pucelle a l'é celebrâ co-o gusto de lezzende agiografiche medievæ; pe Shakespeare, inte l'Enrico VI (1623), a l'é da primma un'eroiña naçionâ, da pœu, inte l'urtimo atto, una stria e una donna lusciuiosa; Voltaire o a reduxe a una vixonaia ch'a procede d'avventua in avventua, sponciaa da un coxente, ma insoddisfæto dexideio d'amô, into poema La Pucelle d'Orléans (1775; trad. de Viçenço Monti). F. Schiller, inta tragedia Jungfrau von Orléans (1801), o l'esalta comme puriscima vergine, no contaminâ da-e luxinghe d'amô de Lionel, o generâ avversaio, e ch'a redimme o so turbamento sentimentâ inte lotte contra o nemigo. Anatole France e Ch. Péguy l'esaltan, l'un in sce-o cian uman inta Vie de J. D'Arc (1908) e l'atro in senso mistico e patriottico in træ œuvie a lê dedicæ (1897-1913); G. B. Shaw, into dramma Saint Joan (1923), o ne fa a primma martire protestante e una bandea do sprito nazionâ moderno. Atre œuvie in sce Zana d'Ærco fun scrîte da Jean Chapelain, inta Pucelle, ou la France délivrée (1656); da A. de Zamora, inta Doncella de Orléans (sec. 18°); da Robert Southey, into poema Joan of Arc (1795); da Alexandre Soumet, into dramma J. d'Arc (1846); da Paul Claudel, inte l'ótóio J. d'Arc au bûcher (1937), muxicao da Arthur Honegger (1938). Tra e varie œuvie muxicale son da aregordâ a Giovanna d'Arco de Gioxeppe Verdi (1845), sciu libretto de Temistocle Solera; a lirica vocâ da cammia J. d'Arc au bûcher de Franz Liszt (1858 c.); e muxiche de scena de Ch. Gounod pe o dramma J. d'Arc de J. Bardier (1873); l'œuvia "A Ponçella d'Orléans" de P. I. Čajkovskij (1881). A l'ha inspirao vari film tra i quæ i ciu notti son quelli de Caserini (1909), De Mille (1916), Dreyer (1928), Fleming (1948), Rossellini (1954; riduçion cinematografica de l'œuvia de Claudel e Honegger).
L'iconografia de Zana d'Ærco, notta a partî da-o sec. 15° scin a-o sec. 20° inte di manoscrîti, arazzi, dipinti e scoltue, a propoñe diverse tipologie da "Ponçella": comme guerrea in armadua, co-a spaa, o stendardo e o destrê, in veste de pastoa ò co-a tunega da prexonea (miniatue do Champion des dames, Parigi, Bibl. Naçionâ, 1440; arazzo, Orléans, Museo, 1455; ecc.; ascì o dipinto de J. D. Ingres, Zana a-a sagra de Carlo VII, Parigi, Louvre).


text:
Repubbrica de Zena
A Repubbrica de Zena (1096 - 1797) a l'è stæta pe setteçento anni unn-a repubbrica sovrann-a e indipendente, che con arterne fortunn-e a l'ha segnöo a stöia de l'Euròpa. Essa a l'è stæta fondâ int'o 1096 e o seu primmo duxe e poæ da patria ascì o l'è stæto Scimon Boccaneigra.
Territöi conquistæ[Càngia | modifica wikitesto]
A Repubbrica de Zena, in-scia stöia , a l'ha esteiso o seu dominio diretto in-sci seguenti territöi: Liguria e arcunn-e zóne vixinn-e (tra e quæ in particolâ l'Otrazovo, a Corsega, Gorgonn-a, Cravæa, Çipro, Scio, Samo, Galata a Costantinopoli, Sebastopoli, Cembalo, Soldaia, Tana, Caffa in Crimea e Tabarca in Tunixia.


text:
Diçionaio
Diçionaio - arecugeita de paole de una lengua determinâ , con escluxon (ò con indicaçion soo che sommaia, relativamente a-i caxi anomali) de variaçioin puamente flescionæ, disposta segondo di critei prefissæ e accompagnâ generalmente da-a definiçion do scignificao de paole mæxime. A lengoa a pœu êse quella d’una intrega tradiçion lettiaia (diç. da lengoa zeneize, françeize, ecc.) ò de una parte de questa (diç. da lengua zeneize do Duxento; diç. di neologismi, di barbarismi) ò de un aotô (diç. çiçeronian, dantesco).
A definiçion do scignificao a pœu ese inta lengua mæxima da quæ o diçionaio o l'arecœugge e paole, ò mediante a traduçion inte 'n’atra lengua: into segondo caxo s'ha di diç. bilingui (latin-italian, ingreize-todesco, ecc.), de votte trilingui, ò de ciu lengue (comme o Calepinus septem linguarum). S'ha un diç. storico, quande de ogni paola l'è fæta a stoia in senso diacronico, acompagnandola inti so scignificæ e inti so uxi a traverso i tempi (un modello do genere o l'è l’Oxford English Dictionary ò, pe-a parte scin'aoa pubbricâ, o Thesaurus linguæ latinæ). I diçionai pœuan contegnî ascì l’etimologia de paole; son diti etimologichi quelli dedicæ escluxivamente a l'indicaçion de l'etimologia; atri arecœuggian i scinonnimi (comme o diç. di scinonnimi do Tommaseo).
O criteio normalmente seguio inta registraçion di vocaboli o l'è quello arfabetico, ma existe ascì di diç. metodichi (ò scistemattichi, ò ideologichi), inti quæ e paole son ragroppæ metodicamente in famigge ò groppi segondo a mao ò meno affinitæ de noçioin che quelle esprimman. Se ciamma diç. inverso quello chi arecœugge e paole ordenæ arfabeticamente començando da l'urtima so lettia.
Di diçionai d’interesse ciu circoscrito arecœuggian e spiegan i termini proppi de particolæ discipriñe ò attivitæ (diç. de mæña, de architettua; diç. filozofico, giuridico; diç. di arte e mestê, ecc.). S'avexiña a l'enciclopedia i diçionai che arecœuggian in orde arfabetico nommi e noçioin de lettiatua, arte, sciençe (diç. geografico; diç. biografico; diç. di arte; diç. de idee; e, con interesse ciu universâ, diç. enciclopedico, ch'o pœu includde ascì o lescico de 'na lengua).
Tranne che in quest’urtimo caxo, o terme diçionaio o s'âtèrna con quello de vocabolaio, da-o quæ però o se distingue in quante quest’urtimo o pœu scignificâ ascì o lescico, saiv'a dî l’insemme de paole de 'na lengua, indipendentemente da-a so registraçion, mentre diçionaio o l'è dœuviao soo che pe indicâ l’œuvia chi arecœugge o lescico mæximo.
referençe[Càngia | modifica wikitesto]
Vocabolaio Treichen, www.treccani.it


text: 民間傳奇 ?-- 楊千嬅 ----------------------- A E A E A E A 告別皇后 背叛皇上 公主也要懂插秧 A E A E A E A 放下權仗 放下形象 三擰a兩手供養 A E A E 貧賤但卻苦中作樂 清心再旁 A E A E 小玉繼續愛十郎 A E A E A E A 披風破浪 穿街過巷 不須要婢僕在旁 A E A E A E A 告別童話 再做神話 陰溝裏種出國花 A E A E A E A 你住樓上 我住樓下 燈火似故宮幽雅 A E A E 來吧伴我朝七晚十 朝花晚拾 A E A E 三更半夜百萬行 A E A E A E A 只想有日 親身證實 空手會創造異能 A E D A 這件布衣如何刻板 心頭仍燦爛 D A D E 吃苦如何悽慘 誰怕吃冷飯 A E D A 骨氣煉成花瓣 比霓虹燦爛 D A D E 縱使貴族 跌落民間 也甘心去埋名換姓 A E A E A E A E 朝七晚十 朝花晚拾 三更半夜百萬行 A E A E A E A E 吹走泡沫 瀟灑快活 不需要皇上去慰問 A E A E A E A E 朝七晚十 朝花晚拾 荒天赤地百萬行 A E A E A E A 煙花放盡 千金散盡 不減這故事動人


text:
Caveba!, Vendita on line di capsule e cialede Lavazza, vasto assortimento di bevande assortite The alla Pesca, The al limome, cioccolato, gelsomino, Orzo, Cappuccino, the ai Frutti di Bosco, the verde, the alla menta , camomilla, the nero in foglie, tisana mela e cannella.
Capsule Cialde per Bevande, Offerte, Macchine Espresse, capsule lavazza, lavazza blue, cialde lavazza blue, caffe lavazza, macchine caffe cialde, caffe decaffeinato, macchine caffe capsule, macchina caffe capsule, capsule per caffe, macchina caffe cialde, cialde caffe, macchina caffe, macchine caffe, macchine da caffe, caffe in capsule, caffe capsule, macchine caffe a capsule, cialda caffe, macchine per caffe, macchine del caffe a cialde, macchina caffe a cialde, macchina da caffe, cialde, caffe in cialde, cialde compatibili, macchina per caffe, caffe cialde, macchine a capsule, macchine a cialde, offerta cialde, macchine caffe espresso, macchine da caffe a cialde, tutto cialde, macchinette caffe, caffe in cialda,


text:
Blaise Pascal
Blaise (Giaxo) Pascal (Clermont-Ferrand, 19 zugno 1623 – Pariggi, 19 agosto 1662) o l'è stæto un matematico, fixico, filosofo e teologo françeise. Figgiœu precoxe, o fu istruio da-o poæ. I primmi loei do Pascal son relativi a-e scienze naturæ e a-e scienze applicæ. O contribuì in moddo scignificativo a-a costruçion de carcolatoî meccanichi e a-o studio di fluidi. O l'ha ciario i concetti de prescion e de vœuo pe ampliâ o lao de Torricelli. Pascal o scrisse di importanti testi in sce-o metodo scientifico. A sezz'anni o scrisse un trattao de geometria proiettiva e, da-o 1654 laoò con Pierre de Fermat in sce-a teoria de probabilitæ ch'a l'influenzò fortemente e moderne teorie economiche e e scienze sociæ.[1] doppo un'esperiença mistica seguia a un incidente into quæ o l'aveiva areizegao a vitta [2], into 1654, o l'abbandonò matematica e fixica pe dedicase a-e riflescioin religiose e filosofiche. O moì doi meixi doppo o so 39º compleanno, into 1662, doppo una longa maotia ch'a l'affrizzeiva fin da piccin.
Indiçe
- 1 Biografia
- 2 O pensceo scientifico
- 3 O pensceo filosofico
- 4 Œuvie
- 5 Notte
Biografia[Càngia | modifica wikitesto]
Nasciuo a Clermont-Ferrand, inte l'auvergne, Pascal o perse a moæ, Antoinette Begon, a l'etæ de trei anni, quande a no se repiggiò da-o parto da figgia Jacqueliñe Pascal (1625 - 1662). A caosa de questo o poæ, Étienne Pascal (1588 - 1651), magistrato e matematico, o s'ócupò personalmente da so educaçion. O zoeno Blaise o se rivelò assæ precoxe int'o studio e inta comprenscion da matematica[3] e da fixica, tanto ch'o fu ammisso a-e riunioin scientifiche do circolo intorno a Marin Mersenne, ch'o l' ea in corispondença co-i ciu gren ricercatoî do tempo, tra-i quæ Girard Desargues, Galileo Galilei, Pierre de Fermat, René Descartes e Evangelista Torricelli.[4]
Da-o 1639 a-o 1647 o fu a Rouen, dove so poæ o l'aveiva avuo un incarego da parte do cardinâ Richelieu. Chì, into 1640, Blaise Pascal o compose a so primma œuvia scientifica "in sce-e seçioin coniche" (Essai pour les coniques),[4] basâ in sce-o lao de Desargues, e into 1644 o costruì a so primma macchina calcolatrixe, a Pascaliña.[4] into 1646, inoltre, so poæ, ch'o s'ea ferio cazzendo, o fu curao da doi gentilommi da setta de Giansenio, che in breve convinsan segge lê che i figgi a abbraççâ e idee religiose e moræ gianseniste.[5]
Into 1650, a caosa da so salute caxoneive, Pascal o lasço temporaniamente o studio da matematica. Into 1653, quande a salute a l'amegioò, o scrisse o Traité du triangle arithmétique, into quæ o descrisse o triangolo aritmetico ch'o porta appunto o so nomme.
A prœuvo a un incidente avvegnuo into 1654 in sce-o ponte de Neuilly, into quæ i cavalli finin otre o paapeto ma a carrozza a se sarvò miacosamente, Pascal o l'abbandonò definitivamente o studio da matematica e da fixica pe dedicase a-a filosofia e a-a teologia.[6] Da quello momento, Pascal o l'intrò a fâ parte di "solitai", de l'abbazia de Port-Royal, laici dediti a-a meditaçion e a-o studio, fra i quæ gh'ea za so sœu, e chì o diventò membro da setta di giansenisti, fondâ e guidâ da-o vescovo Giansenio. Proprio in quello periodo se ea acceisa un'aspia controversia tra i giansenisti e i teologhi de l'Universcitæ da Sorboña de Pariggi, e lê o l'intervegne in tâ disputa in difeisa do Giansenismo.
O 23 gennaio 1656 o pubbricò e so primme lettie, co-o psœüdonimo de Louis de Montalte, scrite da un provinciâ a un di so amixi, in sce-e dispute da Sorboña. A queste seguin atre 17 lettie (l'urtima l'é datâ 24 marzo 1657). Into 1660, o re Luigi XIV o l'ordinò però a destruçion de lettie provinciæ de Pascal, scrite in difeisa do giansenista Antoine Arnaold.
Proprio mentre o pubblicava e so lettie, Pascal o l'aveiva concepio l'intençion de scrive una grande œuvia apologetica do Cristianeximo (otre che do giansenismo). A so salute za mâferma, a l'ea divegnua ancon ciu fragile: o moì o 19 agosto 1662, a soli trentenœuv'anni.
L'aotopsia a-a quæ o fu sottoposto a rivelò di gravi disturbi a carego do stœumago e de l'addome, nonché di danni a-o tesciuo çerebrâ [7], tuttavia a caosa da morte e da salute cronicamente malferma no fun mai do tutto ciarie. Se pensa a-a tubercoloxi, a un tumô a-o stœumago, oppù a una combinaçion de doe maotie. O seguiva comunque, pe de raxoin etiche e moræ, una dieta leggia, de tipo vegetarian [8]. e emicranie che afflissan Pascal fun ben probabilmente caosæ da-i danni a-o çervello. O fu seppellio inta gexa de Saint-Étienne-du-Mont.
E bozze e i appunti de so lettie fun arecugeite da parenti e amixi inti so celebri Penscei, una profonda œuvia filosofica, morâ e teologica dove l'é za tracciâ a linia apologetica in favô do cristianeximo. Pe riassumme a so vitta e o so pensceo, o scritô e pensatô françeize François-René de Chateaobriand o scrisse:
O pensceo scientifico[Càngia | modifica wikitesto]
O triangolo, i fluidi, a probabilitæ, e invençioin[Càngia | modifica wikitesto]
Tra i so apporti matematichi gh'é o triangolo de Pascal (noto in Italia comme Triangolo de Tartaggia), ch'o l'é un moddo de presentâ i coefficienti binomiæ, e o porta appunto o so nomme, sciben che i matematichi conosceivan tæ coefficienti za da tempo.
Inotre, o so noteive contribuo int'o studio di fluidi (idrodinamica e idrostatica); in particolâ s'incentrò in sce-o prinçipio de fluido idraolico. E so invençioin comprendan a pressa idraolica (ch'a dœuvia a prescion pe moltiplicâ a forza) e a sciringa. Pascal asccei ascì di concetti quæ "prescion" (d'a quæ l'unitæ de mezua a porta o so nomme) e "vœuo": riguardo a-a prescion, o formulò o coscì dito prinçipio de Pascal, ossæ o prinçipio segondo o quæ a prescion esercitâ inte 'n punto qualunque de un liquido incomprimibile, a se trasmette inalterâ inte tutti i atri punti de tâ liquido;[10] riguardo a-o vœuo, invece, o l'ariescì a dimostrane l'existença, confutando quindi o pensceo da fixica antiga, ch'a-o negava. O feççe inoltre de brillante conscideraçioin in sce-a teoria da probabilitæ, e a l'etæ de sezz'anni o l'elaborò ascì un trattao in sce-e seçioin coniche. Into 1654, spinto da l'interesse de un amigo inte di problemi ligæ a-e scommesse, o l'inandiò una corispondença con Fermat e o steise un picceno sazzo in sce-e probabilitæ.
Pascal o l'é ascì consciderao un di precursoî de l'informatica percose, appeña 18enne, o progettò e costruì circa çinquanta esemplæ de un calcolatô meccanico, dito Pascaliña, capaxe de eseguî addiçioin e sottraçioin (arcuñi de questi esemplæ originæ son stæti conservæ scin a ancœu, comme quello a-o Museo Zwinger de Dresda).[11]
o Teorema de Pascal[Càngia | modifica wikitesto]
Un atro so importante apporto a-a matematica o l'é o Teorema de Pascal, ch'o l'é un di teoremi-base da teoia de coniche. Premesso che sei punti ordinæ A1, A2, A3, A4, A5, A6 de una conica individuan un esagono inscrito in a, o teorema de Pascal o fornisce una condiçion grafica caratteristega affinché un dæto esagono o segge inscrivibile inte 'na conica.
percose una conica a l'é individuâ da 5 so punti, tâ teorema o fornisce una condiçion affinché un sesto vertixe de l'esagono o l'appartegne a-a conica individuâ da-i atri 5 vertixi de tâ poligono. A condiçion a l'é a seguente: seggian A1, A2, A3, A4, A5, A6 sei punti dæti ordinaamente into cian e seggian B1, B2, B3 i punti comun, rispettivamente, a-e rette A1-A2 e A4-A5, a-e rette A2-A3 e A5-A6, a-e rette A3-A4 e A6-A1; i sei punti appartegnan a una conica se, e soltanto se, i trei punti B1, B2, B3 appartegnan a una retta, ch'a l'é ciammâ retta de Pascal. O caxo particolâ into quæ i sei punti son contegnui inte 'na conica degenere, saiv'a dî l'union de doe rette, o se traduxe into teorema de Pappo-Pascal.[12]
O pensceo filosofico[Càngia | modifica wikitesto]
I Penscei[Càngia | modifica wikitesto]
Segondo di studioxi, Pascal o l'aveiva in cœu de scrive un'inmensa œuvia in ta quæ riversâ tutto o so genio, una Apologia do Cristianeximo (l'apologetica a l'é uña de scienze sacre, e se propoñe a difeisa, saiv'a dî l'apologia do Cristianeximo contro i attacchi di avversai) da quæ, a so dî, chiunque l'avesse lezzua pe intrego o l'aviæ dovuo infin confessâ a so fe' ò ammette a so completa matteia. Segondo di atri, invece, o progetto de una grande œuvia o no fu mai inte intençioin do Pascal. De questo ambizioso progetto, incompleto a caosa da so morte prematua a soli trentanœuve anni, restan in realtæ di frammenti sparsci, intitolæ Penscei (in françeize, Les pensées), pubblicæ postumi, into 1670. Pascal o l'aveiva l'abitudiñe, quande o l'aveiva un quarche progetto, de elaborâ e revixonâ e frase e i varri capitoli tegnindo tutto a mente, avendo una memoia prodigiosa, e de scrivili in sce carta solo quand'o foise convinto da so forma definitiva. Perçò o començò a scrive i Penscei, aomanco comme appunti sparsci, solo quande ocapì che a maotia a no gh' aviæ permisso de portâ a compimento l'œuvia. Arcuñi de questi fun scriti (da-i so familiæ e amixi fidæ) sotto so dettatua, perché a-a fin o no l'ea manco ciu in grao de scrive.
L'ommo fra doi abisci[Càngia | modifica wikitesto]
A filosofia de Pascal a gh'ha comme centro a profonda analixi da condiçion umaña, in rapporto a-a veitæ diviña rivelâ da-o Cristo. Lê o scrive:
Dunque, pe Pascal a condiçion umaña a n'é nint'atro che estremma precarietæ, imposcibilitæ de razonze di punti fermi, insanabile contraddiçion fra o voei e l'ótegnî, volubilitæ e continuo movimento inte l'avei e into voei mæximo. L'ommo l'é 'na pua contraddiçion in lê, posto tra i doi abisci de l'infinio e do nulla, fra l'infiniamente grande e l'infiniamente piccin, fra l'ese spiituâ (eterno) e l'ese corporeo (temporâ). L'ommo no pœu savei ni ignorâ totalmente. In sostança:
Pe descrive a natua umaña, Pascal o l'ha piggiao comme meistri Epitteto e Michel de Montaigne, otre a rimandase a Pico da Mirandola [13]; o primmo de fæto o l'ha evidenziao a grandezza e a dignitæ de l'ommo, che, pù essendo un ese infiniamente piccin e debole, o pœu ritrovâ o so valô inta propria cosciença e into proprio pensceo. Montaigne, invece, o n'ha eviddenziao soviatutto a debolezza, traççando un limite a-o so conosce e a-o so vive, pù sostegnindo lê ascì a duplixe natua (misea e dignitosa) de l'ommo. Infin, Pico da Miandoa o l'ha espressamente parlao da dignitæ de l'ommo, che, unico fra e creatue, o pœu çerne che creatua ese. Pascal o scrive ancon:[14]
In sostança, o Pascal o vœu dâ a l'ommo l'aotentica mezua da so condiçion, ch'a l'é un intreçço de "angeo" e de "bestia". Inoltre, segondo Pascal, l'ommo o vive perennemente inte l'inluxon e inte l'errô, induti soviatutto da l'inmaginaçion, lasciandose ingannâ scin da-i prinçippi etichi e moræ, che mutan in realtæ da lœugo a lœugo, da tempo a tempo, dimostrandone a relativitæ; quest'urtimo pensceo, ch'o l' ea stæto doeuviao da-i mæximi libertin pe sostegnî a so poxiçion, o vegne regiao da Pascal contro a limitatezza da raxon umaña, ch'a no basta mai a lê mæxima, ma ch'a necescita da fe', pe avei scignificao e fin.
O divertissement[Càngia | modifica wikitesto]
Un punto ben importante da filosofia pascaliaña l'é a critica a-o divertissement, saiv'a dî o divertimento, inteiso da lê into senso originâ de deviaçion e allontanamento (da-o latin devertere, saiv'a dî deviâ, allontanase). Tâ divertimento o no l'é dunque a festa ò o zœugo, ma o l'é ogni açion e attivitæ ch'a conduxe l'ommo "lontan" da-o pensâ a lê mæximo e da-o consciderâ a propria interioritæ.[15] O scrive de fæto:
O divertimento, pe Pascal, o l'é dunque a pezo e a ciu vasta ciaga do mondo, in quanto ogni ommo o cerca de "distrase" da-a propria condiçion debole, mortâ e cosci miserabile, pe questo o se disperde in infinie attivitæ che l' inluddan e, a-o contempo, o s'impegna lê mæximo a inludde i atri. L'ommo o l'é sempre in movimento, ma, s'o se ferma, o sente o nulla; ma stâ sempre in movimento l'é dannoso, percose l'ommo o l'é veo solo inta staxi; o stâ tranquillo inte 'na cammia no saiæ dunque a caosa de l'infeliçitæ, ma solo a rivelaçion de tâ infeliçitæ, che in realtæ a l'é sempre presente. Quindi, pe-a vitta de un crestian, dixe Pascal, o divertissement o l'é una cosa ignobile e assæ peigoosa, in quanto solo inta meditaçion (una sorta de otium latin) l'ommo o pœu, riconoscendo a propria miseia, accostase a Dê Gexo attraverso a preghea e o pensceo. In atri so penscei, poi, o dixe:
O divertimento a l'é a nostra ciu gran miseia percose, pe Pascal, ne distœugge da-a nostra unica dignitæ e ricchezza, çoè o pensceo, co l'inluxon da dignitæ stessa (çoè a demoa). de fæto, l'ommo o no g'ha dignitæ se no into riconosce ch'o l'é sença dignitæ, e questo o-o rende ciu che 'na bestia, sciben che o continue a ese meno de un angeo. Into divertimento no se ghe pœu dunque accostâ a Dê, perché tâ accostamento o dev'ese l'umiliaçion (e quindi o riconoscimento) de lê mæximi e da propria infinia miseia appe' de l'Onnipotente, pe riçevine coscì a so miseicordia e a so Grazia.
A critica a-a "caxistica"[Càngia | modifica wikitesto]
Pascal o fu avoxao ascì pe o so forte attacco a-a "caxistica",[16] ossæ un metodo etico deouviao da-i pensatoî cattolichi do prinçipio de l'era moderna (specialmente i Gexuiti); o l' ea un scistema d'interpretaçion accomodante verso e debolezze umañe, ch'o riconduxeiva tæ atti (saiv'a dî i peccoei) a una caxistica che i clascificava e i valutava in moddo tâ da redue a corpa (e quindi a penitença) do peccatô.
Pascal, inte so Lettres provinciales (Lettie provinciæ), o denonçiò a caxistica comme un mero utilizzo de ragionamenti vœui e complesci pe giustificâ o lascismo morâ de l'epoca e redue cosci a responsabilitæ etica de l'ommo de fronte a lê mæximo e de fronte a Dê.
O mæximo Pappa Lusciandro VII, spinto ascì da-e Lettie provinciæ de Pascal, o condannò diverse propoxiçioin e texi di gexuiti caxisti.
O Dê di filosofi e quello di crestien[Càngia | modifica wikitesto]
Dunque, a miseia de l'ommo, segondo Pascal, a l'é de ese sença Dê; a so natua a l'é decadua da-a natua immortâ e diviña inta quæ o l'ea nasciuo, a caosa do peccao originâ:
L'ommo, abbandonao co-o peccao l'amô pe Dê, o g'ha inte l'anima un spazio vœuo de dimenscion infinia (primma occupao da l'amô pe Dê), ch'o tenta de impî co l'amô proprio e verso i ben terren, che vegnan quindi investii de amô infinio che no son in grao de soddisfâ, essendo finii. Da ço deriva o senso de finitezza e incompletezza che, segondo Pascal, o fa parte da natua umaña.[17]
Solo l'infinio pin do divin pœu impî l'infinio vœuo de l'uman, e, tra e tante, solo a relixon crestiaña, segondo Pascal, a ne conduxe a tâ idea de dupliçitæ e de contraddiçion, che l'é a-a base de reixe de l'ommo. L'unico moddo pe desfâ tâ, inestricabile "groppo" o l'é umiliase, renegando a propria natua e ponendose de fronte a Dê pascivamente, liberi da-a propria volontæ pe accoeugge a so. Dunque, e dimostraçioin razionæ de l'existença de Dê, pe Pascal, son insensæ, percose:
Con queste parolle o rimarcava a differença fra un Dê ch'o l'é pensao solamente comme Architetto de l'universo, comme Ente meccanico e no comme ese libero, poæ di ommi e nostro Sarvatô, ch'o l'opera inta stoia pe amô; in Pascal gh'é ascì un riferimento a un'esperiença comuña a di atri filosofi (comme Plotin), oltre che a di religioxi, de un contatto co-a divinitæ, do quæ o parliâ ampiamente. Inoltre, doppo a morte fu rinvegnuo un so scrito cuxio into so vestî ch'o ne documenta o so spiito. Veive de frase:
E critiche a-o cartexanismo[Càngia | modifica wikitesto]
Pascal o l'ebbe ascì moddo de scontrase co-o cartexanismo, assæ diffuso inta Francia da so epoca. Co-o criticâ o cartexanismo, Pascal o metteiva sotta accusa sorvetutto o razionalismo de Cartexo pe-o quæ criteio de veitæ e de conoscença son e idee ciæe e evidenti do nostro intelletto. De fæto, tæ obiettivi no saieivan perseguibili da l'ommo, che, a-o contraio, pe so natua o l'é pin de inçertezza, de dubbio e de contraddiçion.[18]
Seguindo o percorso razionâ de Cartexio, Pascal o critica ço a-o quæ zonze o filosofo co-a so raxon, ossæ a dimostraçion de l'existença de Dê attraverso o metodo do dubbio. Quande de fæto Pascal o nega o mero "Dê di filosofi", o se rifeisce sorvetutto a-o Dê pensao da Cartexio comme motô de l'universo.
O dixe, de fæto:
Pascal o se rifeisce a-o pensceo de Cartexio segondo o quæ noi gh'emmo çertezza do mondo fixico solo perché gh'é un Dê a dane garanzia; tuttavia, critica Pascal, tâ divinitæ a no saiæ affæto utile, ma una sempliçe idea doeuviâ pe dâ raxon di atre cose. Cartexio, dunque, segondo Pascal o s'ascorda che IdDê o no l'é una sempliçe macchina ch'a serve a mœuve ogni atra macchina, ma l'é o Dê d'infinio amô e miseicordia do quæ scrive da pœu into Memoriâ.
Atre doe critiche precise mosse da Pascal contro o pensceo de Cartexio son a negaçion do conatus recedendi (a forza centrifuga ch'a l'animiæ tutti i corpi) e di spiiti vitæ (caose de pascioin), e a critica a-a spiegaçion de l'Eucaristia dæta da-o mæximo Cartexio (union de l'anima de Gexo Cristo a-a mateia de l'ostia, e dunque l'ostia a saiæ l'intrego corpo de Cristo).
Riguardo a-a primma critica, Pascal o nega, quæxi ironicamente, segge o conatus recedendi che i spiiti vitæ; riguardo a-a segonda, invece, Pascal o rebatte che l'ostia a no l'é una sempliçe union de anima e mateia, ma a l'é tutto o corpo de Cristo, inteiso comme carne, anima, sangue e divinitæ.
Questo recedieiva una cangiamento da sostança de l'ostia inta sostança do corpo de Gexo. Pascal, dunque, o sostegne che l'Eucaristia segge un pin misteio, nonostante a ciarezza che voeiva daghe o Cartexio.
A scommessa de Pascal[Càngia | modifica wikitesto]
Pascal o l'afferma che bezœugna, doppotutto, "scommette" in sce l'existença de Dê. Bezœugna, saiv'a dî, decidde de vive comme se Dê o ghe foise ò comme se Dê o no ghe foise; no se pœu no çerne, percose o no çerne o l'é za una çernia. In realtæ, comme dixe o commentatô pascalian Jacques Chevalier, a scommessa a l'é meno banâ e superfiçiâ de quant'a pagge: de fæto, o dixe:
ossæ, "scommettendo" che Dê o no l'existe, no se guagna nulla, ma se perde tutto (saiv'a dî o ben finio); a-o contraio, "scommettendo" che Dê o l'existe se guagna tutto (saiv'a dî a beatitudiñe eterna e infinia) e no se perde nulla; e o fæto che a scommessa a favô de Dê a l'é totalmente e infinitamente propizia e vantaggiosa a chi a fa, scignifica ch'a l'é fondâ, e diventa dunque a scommessa mæxima una "proeuva" de tâ existença diviña, e dunque a "vittoia" da scommessa l'é inta scommessa æxima, che in tâ moddo a no l'é ciu scommessa, ma a l'é za vittoia çerta.[19]
Œuvie[Càngia | modifica wikitesto]
- Essai sur les coniques (Sazzo in sce-e coniche), 1642
- Expériences nouvelles touchant e vide (Nœuve esperienze riguardanti o vœuo), 1647
- Mémorial (Memoriâ), 1654
- Traité du triangle arithmétique (Trattao do triangolo aritmetico), 1654
- Les lettres provinciales (E lettie provinciæ), 1656-1657
- De l'esprit géométrique (Do spiito de geometria), 1657
- Élément de géométrie (Elementi de geometria), 1657
- L'art de persuader (L'arte de persuadde), 1657
- De l'équilibre des liqueurs (De l'equilibrio di liquidi), 1663
- De la pesanteur de l'air (da pesantezza de l'aia), 1663
- Les pensées (Penscei), 1670 (postuma)
Notte[Càngia | modifica wikitesto]
- ↑ Tony Crilly, çinquanta grande idee de matematica, Ediçioin Dedalo, 2009, p.125
- ↑ Maio Bonfantin, Disegno storico da lettiatua françeize, e. a Goliardica, 1966 p.95
- ↑ comme pe tutti i ciu gren matematichi do passao, pe Pascal ascì , son noti di aneddoti cuioxi che evidenzian a personalitæ e l'intelligença do protagonista. Un giorno, mentre o frequentava ancon l'universcitæ, Pascal o l'arrivò in ritardo a una leçion e o vidde a-a lavagna i testi de trei problemi scriti da-o professô. Lê ritegnindo che se trattesse de di esercizi da risolve aotonomamente, i ricopiò diligentemente sença però savei che se trattava di testi de trei famoxi dilemmi matematichi conscideræ scin a quello momento "irrisolti", e che o professô o l'aveiva illustrao poco primma do so arrivo. O giorno doppo, Pascal o l'andò da-o professô dindoghe: "Sciâ scuse professô, un di trei esercizi che sciâ n'ha assegnao vei o no m'é ariescîo!" (in Gioxeppe Tomaxi de Lampedusa, Gioacchin Lança Tomaxi, Nicoletta Polo, œuvie, Mondadoî, 1995 p. 1536)
- ↑ 4,0 4,1 4,2 Template:Cia
- ↑ Battista Mondin, Stoia de l'antropologia filosofica, Volume 1, Ediçioin studio Domenican, 2002 p. 475 e sgg
- ↑ Cfr. M.Bonfantin, op. cit., ibidem: «o peigo mortâ into quæ Pascal o se trovò pe un incidente de carrozza e, circa un anno doppo, a famosa nœutte de crixi e estaxi ...»
- ↑ Introd. a Blaise Pascal. Pensées a cua de Ernest Havet, e.Dezobry et E. Magdeleiñe, 1852 p.XXVIII
- ↑ Cfr. AA.VV., a grande cuxiña | Vegetariaña, RCS, Milan, 2005, p. 140. ISSN 1824-5692.
- ↑ In Ernesto Riva, Manuâ de filosofia da-e origine a ancœu, p.153
- ↑ Template:Cia
- ↑ AA. VV., L'aotoritæ da raxon into Pascal scienziao, in L'inçerto poei da raxon, a cua de G. Pezzin, Catania, CUECM, 2005, pp. 109-138.
- ↑ Guido Castelnœuvo, Leçioin de geometria analitica e proiettiva, Volume 1 e. Albrighi, Segæ e c., 1919, p.221
- ↑ B. Pascal, Colloquio co-o Segnô de Saci in sce Epitteto e Montagne in B. Pascal, Penscei, a cua de Paolo Serin, Einaudi, Torin, 1967, pagg. 423–439
- ↑ Template:Cia
- ↑ Ernesto Riva, Manuâ de filosofia. da-e origine a ancœu, e.Lulu.com p.153 e sgg.
- ↑ Michele Federico Sciacca,œuvie complete: Pascal, Marzoræ, 1962 p.103 e sgg.
- ↑ M. Schoepflin, A feliçitæ segondo i filosofi, çittæ Nœuva, 2003 p.97 e sgg.
- ↑ Ernst Cascirer, sazzo in sce l'ommo, Armando Editô, 2004, p.59
- ↑ Cfr. Pe Aldo Rovatti, o bolacco pertuzao. a nostra condiçion paradossâ, Raffaello Cortiña Editô, 1998, pp. 201-209


text:
Alghero
Alghero (L'Alguer in catalàn e S'Alighèra in sardo), o l'è 'n comûn italiàn de circa 42.000 abitanti, inta provinsa de Sassari, a-o nòrd-òvest da Sardegna.
Stöja[Càngia | modifica wikitesto]
O l'è stæto fondòu circa 1102 da-a famiggia Doria, d'origgine zeneise, comme pòrto fortificòu. I Doria g'han avûo o poèi pe seccoli, eççetto 'n corto periodo de dominassion pisann-a (1283-1284). In 1353 o l'è stæto cattûròu da-i Aragoneixi e o s'ha svilûppòu grassie a-a colonissassion catalann-a. Inta primma meitæ do seccolo XVI o l'ha riçevûo o tittolo de "Ciutat de L'Alguer" e a l'è fiorîa in prosperitæ econommica. Dòpo o periodo Catalano-Aragoneise, a l'è rivä a Spagna d'i Absburgo, c'a ghe l'ha portòu a-a decadensa. Into 1720, alghero e a Sardegna son stæti trasferti a-o Piemonte.
Léngua[Càngia | modifica wikitesto]
Gh'è 'na minoransa c'a pârla a Léngua catalann-a da quande i catalæn a ghe dominâvan, avendo tiòu fêua a popolassion sarda locâle in 1372. O catalan o l'è stæto cangiòu da-o spagnòllo into seccolo XVII e dappêu da l'italian. I stûdi ciû reçenti inscia sêu realtæ lenguistega mostran che o 22.4% da popolassion a pârla o catalàn algheréise comme primma léngua, e o 90% g'ha conoscensa de quella pârla.
- Informaçion lenguistega da Generalitat de Catalunya (formatto pdf)


text:
William Shakespeare
William Shakesperare (Stratford-upon-Avon, battessòu o 26 Arvî 1564 e mòrto o 23 Arvî 1616) o l'è stæto 'n scrittô ingléise, conscideròu da tempo fa da molti comme o ciû brâvo scrittô in lengua ingléise e ûn di ciû çelebbri da lettiatûa ûniversâ.
A sêu êuvia a l'è cosci importante che molti di sêu personaggi son ancon tema de riçerca, sorvetûtto pe e a complexitæ da lö definission psicologica.
Tra i sêu scritti ghe son de êuvie ûniversalmenti famose, comme:
- Romeo e Giulietta
- Hamlet, prinçipe de Danemarca (Amleto)
- Macbeth
- Otello
- Enrico VIII
- O mercante de Venessia
- Giulio Cesare


text:
Demetrio Stratos
Demetrio Stratos, all'anagrafe Eustratios Demetriou ( Lisciandria d'Egitto, 22 Arvî 1945 – Növa York, 13 Zügno 1979 ) o l'è stæto un müxicista grego, che o l'ha passou in Italia gran parte da sö vitta. In ti anni '60 o l'è stæto voxe solista e pianista de I Ribelli, complesso faxente parte do famoso Clan de Celentano. L'è o periodo de cover di grüppi stranieri (famosa a l'è restä Pugni Chiusi).
I Area[Càngia | modifica wikitesto]
Finia questa esperiensa, in to 1972 Stratos , insemme a Victor Busnello ( scioei ), Patrick Djivas ( basso ), Gaetano Leandro ( sassofono ) e Johnny Lambizi ( chitära ) o fonda i Area. In perfetta adexion ao spirito dell'epoca, i Area se proponeivan de ...abolî e differense che gh'è tra müxica e vitta. O nomme completo do grüppo o l'ea Area-International POPular Group. A formasion a saieva poi cangiä, con a precoce sostitusion de Lambizi e Leandro con Paolo Tofani e Patrizio Fariselli, e succescivamente con o cangio fra Djivas e Ares Tavolazzi. I 33 gii pübblichæ dai Area son , fra 1973 e 1978: Arbeit Macht frei; Caution Radiaton Area; Crac!; Are(a)zione; Maledetti e da ürtimo Gli dei se ne vanno, gli arrabbiati restano. In sce di testi politicizzæ, che ne fan unna banda scimbolo di anni '70, se innesta unna mescciua originaliscima de jazz, müxica etnica, rock, ch'a l'aresta assolutamente attuale anche ä giornä d'ancö.
E riçerche in sce a vocalitæ[Càngia | modifica wikitesto]
Stratos o l'aveiva començou zà in ti ürtimi tempi di Area a stüdiä unna tecnica de canto armonico che a l'aveiva portou, sciortindo dao grüppo, a dedicase solo ä riçerca vocale, razunzendo de tonalitæ squæxi imposcibili. Queste riçerche vegnan interrotte dä morte, dovüa a unna rara forma de leucemia. L'attualitæ dell'opera de Demetrio Stratos a l'è stæta sottolineä da dui conçerti che i Area, riunî pe a primma votta dao 1979, han tegnüo a San Lazzao (Bologna) o 29 e 30 Zennä 2010, insemme ä presentasion de libbri, documentaî e di atre testimonianse.


text:
Ballilla
Sò ri paeixi onde voî seì nasciûi,
Sò dive chi è Martin , chi è Çeprian;
Se un de voî âtri fa fœura l'anghilla
Sò dî se l'è ro Gioppo o pù Ballilla:
Zan'Agostin Gastadi, Ra Gerusalemme deliverâ, XX,18
Ballilla, o Balilla, o l'è o nomiagio atribuio pe tradiçion a-o garçon de Portoia che , criando "Che l'inçe?" o 5 de dexembre do 1746 o tiò a primma sasciâ ch'a l'inandiò a solevaçion popolâ contra e truppe d'ócupaçion aostro-piemonteize.
A tradiçion popolâ do sestê de Portoia a l'identiffica o figiœu con Gian Batista Perasso, figgio de Antogno Maja, tenzao de sæa e de Maja Antogna Parodi, nasciuo a Zena inta parocchia de San Steva o 26 ottobre 1735, spozao o 3 luggio 1753 con Maja Françesca Contiña, da-a quæ o l'ebbe nœuve figgi, conso de l'arte di tenzoei de sæa into 1776, morto 45enne a Zena o 30 settembre 1781.[1]
I fæti storrichi[Càngia | modifica wikitesto]
A Repubrica de Zena a l'aiva acatao o marchezato de Finâ da l'imperatô Carlo VI into 1713 pe-a somma de 1 mion e 200 mia scui. [2] So figgia Maja Teexo, a-o cedette torna, co-o tratao de Worms into 1743, stavotta a Carlo Manoælo III de Savoia, in cangio de l'agiutto dætoghe inta goæra de sucescion aostriaca. De repicco aloa Zena, imbozzonâ, co-o trattato d'Aranjuez (7 mazzo 1745) a s'alliò con França e Spagna, nemighe de l'Aostria e do Piemonte. I Gallo-ispano-zeneixi avançon verso nord vittorioxi pe scin che , battui a Piaxença o 16 zugno 1746, fun constreiti a retiâse lasciando Zena sguernia. I Aostriachi do generâ Brown ocupon San Pê d'Æña o 4 de settembre.
O l'undeman una piña da Ponçeivia a feççe ravaxo into campo aostriaco caozando un miggiâ de morti: co-o sæximo de pœuscia, o saieiva stæto quello o momento bon pe attaccâ.
O 6 de settembre o Botta o l'assonse o comando e o Senato da Repubrica, pensando de no poei resciste a l'invazô, o firmò a reiza. I Aostriachi ocupon a porta da Lanterna e quella de San Tomaxo.
L'8 o comissaio conte Cotek o domandò pe-e speize de goæra 3 mioin de lie zeniñe, o primmo da pagâ inte 48 oe, o segondo in œutto giorni e o terço in chinze. O governo o pagò o primmo mion, pigiandolo da-o Banco de San Zorzo e dapœu ciancianin atre 900.000 lie, ma de ciu o refiò de sborsâ. O Botta alloa o preteize un quarto mion, e o se misse a prœuvo a occupâ o resto da çittæ e a portâ via i artaggiaje.
L'ea o 5 de dexembre insce-o fâ da seja quande 'na battuggia de sordatti aostriachi a l'ea aprœuv'a rebelâ o mortâ da bombe Santa Cattæña da-a battaja da Cava in Caignan pe-e stradde do sestê de Portoia: a stradda a cedette e o mortâ o cazze' da-a caretta. Alloa, segondo a tradiçion, de mentre che i sordatti çercavan de convinçe a son de baccæ i Portolien ch'ean lie a agiuttâli, un garçonetto o pigiò un sascio, o criò "Che l'inçe?", e o-o tiò contra i sordatti. Scciupò a rivoluçion e a battuggia aostriaca a dove' fuzî sott'a 'na gragnoâ de prie.
O 10 de dexembre i insorti repigion e porte da çittæ e i Aostriachi abandonon San Pê d'Æña e scapon otra a Bocchetta.
L'8 de zenâ 1747 o mortâ o fu riportao in trionfo da Portoia a-a Cava in Caignan.
A goæra a continuò scin a-o 18 ottobre 1748, quande fu firmao a paxe d'Aquisgraña.
L'identitæ do Balilla[Càngia | modifica wikitesto]
No gh'è documento ch'o digghe che o garçon ch'o lançò a pria o foise ciammao "Ballilla".
I versci do Zan'Agostin Gastadi inta "Gerusalemme deliverâ"[3] porrieivan fâ riferimento a un atro "Ballilla".
D'atro canto di documenti do 1746 reçentemente re-descoerti inti fondi do Magistrato de Goæra, conservæ inte l’Archivio de Stato, fan mençun de 'n Dria Poistæ dito Ballilla[4], e comonque Ballilla, insemme a "Ballin" e "Balletta", doveivan ese di nomiagi da figioame ciutosto cumun a l'eppoca, baste pensâ che int'a comeddia do 1697 "Il genio ligure trionfante" do Zan'Aostin Poinâ un di personaggi o l'ea o "capoâ Balilla".[5]
L'unnico documento de l'eppoca ch'o çitta o nomiagio do figgiœu ch'o tiò o sascio o l'è o Bellum Genuense, un poemetto anonnimo scrito inte'n latin macaronnego dove a-i versci 122-123 se leze: cognomine dictus Mangiamerda fuit primus certaminis autor[6] (pe "mangiamerda" s'intende un figiœu picin, un bon a ninte, che però o l'ha saciuo fâ un miaco[7]).
Sciben che a tradiçion popolâ do sestê de Portoia a n'agge tramandao che o figiœu ch'o tiò o sascio contra i Aostriachi e o l'inandiò a rivoluçion do 1746 o foise Gian Batista Perasso dito Ballilla figgio de Antogno Maja, tenzao de sæa nasciuo a Zena into gêxâ de San Steva o 26 ottobre 1735, no gh'è documento de l'eppoca ch'o-o prœuve.
Into 1851 o canonnego Gioxeppe Oivê de Montœuggio, bibliotecaio d'a Berio, o scrisse a-a dreitua into so vocabolaio zeneize-italian che o Balilla o l'ea de Montœuggio[8], questo perchè gh'ea stæto pe'n davei un Giobatta Perasso nasciuo a Praolongo de Montœuggio into 1729, e o præve Giobatta Minaggia, de Montœuggio, o l'aiva contao a-o canonnego Oivê che sto Perasso chì o gh'aiva dito che lê o l'ea quello mæximo ch'o l'aiva tiao a primma sasciâ a-i Aostriachi.
Into 1881 una comiscion muniçipâ composta da de personalitæ comme o prof. A. G. Barrî, l'avv. Cornelio De Scimon, o prof. L. T. Belgrano e o march. M. Stagen doppo avei sentio a testimoniança de quarche vegio do sestê de Portoia ch'o riferiva quello ch'o l'aveiva ódío da-i so messiavi ch'aivan conosciuo in persoña o Ballilla, a concruze poeise stabilî a squæxi çerteçça che o Balilla o fu o Giambattista Perasso battezzao inta gexa de San Steva[9]
Notte[Càngia | modifica wikitesto]
- ↑ F. Ridella "Balilla", Genova, 1934
- ↑ Enciclopedia Italiaña (1932)
- ↑ Zan'Agostin Gastadi - Ra Gerusalemme deliverâ - 1755, XX-18: Sò dî se l'è ro Gioppo o pù Ballilla
- ↑ "A Compagna" Anno XLIV: N. 1 - Zenâ-Março 2012
- ↑ Fiorenzo Toso - La letteratura in genovese - Vol.2 - 1999
- ↑ Archivio de Palaççio Rosso, ms. 1160
- ↑ E. Pandiani "Ancora sull'insurrezione genovese del 1746 e sul Balilla", in "Giornale storico e letterario della Liguria", X (1934),
- ↑ Giuseppe Olivieri, Dizionario genovese-italiano, 1851, p.239
- ↑ Pandiani op.cit.


text:
Bandoneon
O Bandoneon o l'è 'n strûmento de mûxica scimile a-a fisarmonica.
Co-a sêu sonoritæ caratteristega e a sêu fôrma rettangolâ, o l'è stæto inventòu da-o tedesco Heinrich Band (1821-1860). O se conosceiva co-o nomme bandonion, in spagnòllo "bandoneón".
Rivòu verso o 1900 co-i tedeschi emigræ in Argentinn-a, o l'ha guägnòu popolaritæ de lì inta mûxica popolâre, speçialmente into tango, essendo anchêu o sêu strûmento ciû particolâ.
O l'è conosciûo popolarmente in lunfardo comme fueye (prononçia: 'fuèscie').
O mûxicista c'o soeunna o bandoneon o vegne ciammòu "bandoneonista". Ûn di prinçipæ bandoneonisti da stoja do tango, riconosciûo in tûtto o mondo, o l'è stæto Astor Piazzolla; son ascì molto importanti tanti âtri comme Aníbal Troilo, Pedro Laurenz e Leopoldo Federico.
- Christian's Bandoneon Page
- Bandoneonbau Hartenhauer Klingenthal Germany
- Bandonion & Concertinafabrik Klingenthal
- Premier Bandoneonbau Peter Spende - Berlin
- Klaus Gutjahr - Berlin
- Bandonion Restauration und Balgbau Wuppertal
- Bandonion and Concertina maker Harry Geuns - Kinrooi Belgium
- Akkordeonwerkstatt - Rorschach Schweiz